CELEX: 52017JC0012
Language: lt
Date: 2017-04-03
Title: Bendras pasiūlymas TARYBOS SPRENDIMAS dėl Sąjungos pozicijos Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtoje Asociacijos taryboje dėl ES ir Gruzijos asociacijos darbotvarkės patvirtinimo

EUROPOS KOMISIJA
            Briuselis, 2017 04 03
            JOIN(2017) 12 final
            2017/0071(NLE)
            Bendras pasiūlymas
            TARYBOS SPRENDIMAS
            dėl Sąjungos pozicijos Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtoje Asociacijos taryboje dėl ES ir Gruzijos asociacijos darbotvarkės patvirtinimo
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               Šiuo metu ES ir Gruzijos tarpusavio santykiai grindžiami asociacijos susitarimu ir 2015 m. peržiūrėta Europos kaimynystės politikos programa
                  1
               . Pagrindiniai principai, kuriais šiomis aplinkybėmis grindžiami dvišaliai santykiai, yra didesnė šalių partnerių diferenciacija ir didesnė šių šalių prisiimama atsakomybė.
            
            
               ES ir Gruzijos asociacijos susitarimas (toliau – Asociacijos susitarimas) pasirašytas 2014 m. birželio 27 d. ir, kol buvo baigtas ratifikavimo procesas, laikinai taikytas nuo 2014 m. rugsėjo 1 d. Asociacijos susitarimas įsigaliojo ir yra visapusiškai taikomas nuo 2016 m. liepos 1 d.
            
            
               Siekdamos pasirengti įgyvendinti Asociacijos susitarimą ir palengvinti šį procesą, Šalys 2014 m. birželio 26 d. Bendradarbiavimo tarybos posėdyje susitarė dėl Asociacijos darbotvarkės. Asociacijos darbotvarkėje nustatytas praktinis pagrindas, kuriuo remiantis sudarytas bendro darbo 2014–2016 m. prioritetų sąrašas. Šie prioritetai, atsižvelgiant į bendrą tikslą siekti politinės asociacijos ir ekonominės integracijos, grindžiami Asociacijos darbotvarkės struktūra.
            
            
               Kadangi Asociacijos susitarimas taikomas nuo 2016 m. liepos 1 d., Asociacijos darbotvarkę reikia atnaujinti. Tai – politinis prioritetas, kuris turi atspindėti dabartinius ES ir Gruzijos tarpusavio santykius.
            
            
               Todėl šiame dokumente, nustatant naujus bendro darbo 2017–2020 m. prioritetus, atnaujinama ir perorientuojama 2014–2016 m. Asociacijos darbotvarkė. Jame atskiriami trumpalaikiai ir vidutinės trukmės prioritetai, t. y. sritys, kuriose reikėtų padaryti didelę pažangą atitinkamai iki 2018 m. pabaigos ir 2019–2020 m.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Asociacijos darbotvarkė nuosekliai dera su šios srities ES politikos prioritetais. Šie prioritetai – tai stabilizuoti kaimynystę politikos, ekonomikos ir saugumo srityse, ginti ES interesus ir skatinti visuotines vertybes.
               
            
            
               •Suderinamumas su kitomis Sąjungos politikos sritimis
            
            
               
                  Siūloma Asociacijos darbotvarkė parengta atsižvelgiant į ilgalaikius ES įsipareigojimus savo rytinei partnerei ir yra visiškai suderinta su Visuotine Europos Sąjungos užsienio ir saugumo politikos strategija. Šioje strategijoje raginama, užmezgant glaudesnius santykius, investuoti į rytinių valstybių ir jų visuomenės atsparumą. Vadovaujantis šiuo integruotu požiūriu į atsparumą, sprendžiamos aktualiausios valdžios, ekonomikos, visuomenės, klimato ir (arba) energetinio pažeidžiamumo problemos.
               
               
                  Šiame dokumente taip pat atsižvelgiama į tokius klausimus kaip:
               
            
            
               būtinybė stiprinti demokratiją ir teisinę valstybę;
            
            
               žmogaus teisių, pagrindinių laisvių ir gero valdymo skatinimas;
            
            
               didesnis dėmesys tarptautiniam bendradarbiavimui kovojant su terorizmu, konfliktų prevencijai ir regiono stabilumui ir
            
            
               laisvosios prekybos galimybės visapusiškai veikiančioje rinkos ekonomikoje ir laipsniškas šalies politikos suderinimas su ES politika, siekiant skatinti ekonomikos augimą ir užimtumą.
            
            
               2.TEISINIAI ASPEKTAI
            
            
               
                  Šis pasiūlymas dėl Tarybos sprendimo dėl Sąjungos pozicijos Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtoje Asociacijos taryboje dėl ES ir Gruzijos asociacijos darbotvarkės patvirtinimo grindžiamas Sutarties dėl Europos Sąjungos veikimo (SESV) 218 straipsnio 9 dalimi. Asociacijos darbotvarkės patvirtinimo materialinis teisinis pagrindas – SESV 217 straipsnis (dėl asociacijos su trečiosiomis šalimis).
               
            
         
         
            
               
                  Asociacijos darbotvarkę numatyta patvirtinti ES ir Gruzijos asociacijos tarybos nariams pasikeičiant laiškais, kai Europos Sąjungos Taryba, remdamasi SESV 218 straipsnio 9 dalimi, patvirtins pačioje Asociacijos taryboje patvirtintą ES poziciją. Patvirtinta Asociacijos darbotvarke bus remiamasi rengiant Europos kaimynystės priemonės programas.
               
            
            
               2015 m. gruodžio 14 d. Tarybos išvadose dėl Europos kaimynystės politikos peržiūros palankiai įvertinti bendrame komunikate „Europos kaimynystės politikos peržiūra“
                  2
                išdėstyti pasiūlymai. Šiais pasiūlymais siekiama „toliau plėtoti santykius su partnerėmis, norinčiomis plėtoti gilesnius ir bendromis vertybėmis grindžiamus santykius su ES“. Šiame bendrame komunikate pabrėžiama asociacijos darbotvarkių ir partnerystės prioritetų svarba, nes jie yra „pagalbos prioritetų nustatymo pagrindas“.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas ir tinkamumo patikros
            
            
               
                  Netaikoma.
               
            
            
               •Konsultacijos su suinteresuotosiomis šalimis
            
            
               
                  Šie dokumentai parengti išsamiai pasikonsultavus su atitinkamomis Komisijos tarnybomis ir valstybių narių atstovais Europos Sąjungos Tarybos Rytų Europos ir Vidurinės Azijos darbo grupėje. Šiuose dokumentuose taip pat atsižvelgiama į diskusijas su ES partneriais Gruzijoje.
               
               
                  Konsultacijos su pilietinės visuomenės suinteresuotaisiais subjektais vyko Tbilisyje 2016 m. spalio ir lapkričio mėn. Pridedamame dokumente atsižvelgta į visas svarbiausias išsakytas pastabas. Jos susijusios su:
               
            
            
               išsamiais prioritetinių veiksmų rodikliais;
            
            
               aktyvesniu pilietinės visuomenės dalyvavimu įgyvendinant reformas ir priimant sprendimus;
            
            
               teisingumo sektoriaus, energetikos sektoriaus ir viešojo administravimo sistemos reforma;
            
            
               kova su korupcija; 
            
            
               žiniasklaidos sektoriaus padėtimi ir 
            
            
               išsamios ir visapusiškos laisvosios prekybos erdvės sukūrimu.
            
            
               
                  Šios konsultacijos buvo vykdomos vadovaujantis peržiūrėtoje Europos kaimynystės politikoje nustatytomis kryptimis.
               
            
            
               •Tiriamųjų duomenų rinkimas ir naudojimas
            
            
               
                  Atitinkami teminiai tiriamieji duomenys surinkti vidaus lygmeniu: Europos Komisijos būstinėje (Briuselyje) arba iš ES delegacijos Gruzijoje (Tbilisyje).
               
            
            
               •Poveikio vertinimas
            
            
               
                  Netaikoma.
               
            
            
               •Reglamentavimo tinkamumas ir supaprastinimas
            
         
         
            
               
                  Netaikoma.
               
            
            
               •Pagrindinės teisės
            
            
               
                  Padarinių pagrindinėms teisėms ES valstybėse narėse nebus.
               
               
                  Poveikis pagrindinėms teisėms Gruzijoje turėtų būti teigiamas. Šis įvertinimas grindžiamas Gruzijos Asociacijos darbotvarkėje prisiimtais įsipareigojimais:
               
            
            
               vykdyti tarptautinės ir nacionalinės žmogaus teisių teisės įpareigojimus ir prievoles ir gerbti pagrindines laisves;
            
            
               didinti demokratiją ir teisinės valstybės principą Gruzijoje užtikrinančių institucijų stabilumą, nepriklausomumą ir veiksmingumą;
            
            
               integruoti tautines mažumas;
            
            
               gerbti demokratinių rinkimų rezultatus ir visapusiškai laikytis visų Europos saugumo ir bendradarbiavimo organizacijos (ESBO) Demokratinių institucijų ir žmogaus teisių biuro pateiktų rekomendacijų; 
            
            
               gerbti teisminių institucijų nepriklausomumą, nešališkumą, profesionalumą ir efektyvumą;
            
            
               skatinti gerą valdymą įgyvendinant viešojo administravimo reformą, taip pat viešųjų finansų valdymą ir didesnes galimybes susipažinti su informacija ir
            
            
               puoselėti saviraiškos laisvę ir žiniasklaidos nepriklausomumą.
            
            
               Žmogaus teisių srityje ES ir Gruzija palaiko nuolatinį dialogą, kuriuo siekiama spręsti problemas keliose srityse, įskaitant: 
            
            
               saviraiškos laisvę; 
            
            
               žiniasklaidos laisvę; 
            
            
               asociacijų laisvę; 
            
            
               kankinimą, netinkamą elgesį ir kalinimo sąlygas; 
            
            
               diskriminaciją ir smurtą dėl lyties; 
            
            
               moterų teises ir vaiko teises; 
            
            
               tautinėms mažumoms priklausančių asmenų apsaugą ir 
            
            
               religijos laisvę.
            
         
         
            
               4.POVEIKIS BIUDŽETUI
            
            
               
                  Be ankstesnių tarptautinių ES įsipareigojimų poveikio, papildomo poveikio biudžetui nebus. Bet koks kitas poveikis biudžetui bus nustatomas atskiruose pasiūlymuose, pavyzdžiui, dėl būsimos 2017–2020 m. Europos kaimynystės priemonės bendros paramos sistemos.
               
            
            
               5.KITI ASPEKTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  ES ir Gruzijos asociacijos darbotvarkės įgyvendinimas bus stebimas nuolat – bent kartą per metus. Ši stebėsena bus vykdoma taikant peržiūros mechanizmus ir pagal Asociacijos susitarimą rengiant su dvišaliu ES ir Gruzijos bendradarbiavimu susijusius susitikimus.
               
            
            
               6.NUORODOS
            
            
               (a)2014 m. birželio 27 d. pasirašytas Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimas, OL L 261, 2014 8 30.
            
            
               (b)Bendras komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos kaimynystės politikos peržiūra“, JOIN(2015) 050 final.
            
            
               (c)2015 m. gruodžio 14 d. Tarybos išvados dėl Europos kaimynystės politikos peržiūros.
            
            
               (d)2014 m. kovo 11 d. Europos Parlamento ir Tarybos reglamentas (ES) Nr. 232/2014, kuriuo sukuriama Europos kaimynystės priemonė, OL L 77/27, 2014 3 15.
            
            
               (e)2016 m. spalio 14 d. Sarajeve 14-osios Energijos bendrijos ministrų tarybos patvirtinta Gruzijos prisijungimo prie Energijos bendrijos sutartis.
            
            
               (f)2016 m. balandžio 29 d. Briuselyje pasirašytas susitarimas, kuriuo Gruzija prisijungė prie programos „Horizontas 2020“.
            
            
               (g)2013 m. gruodžio 12 d. pasirašytas Europos Bendrijų bei jų valstybių narių ir Gruzijos partnerystės ir bendradarbiavimo susitarimo protokolas dėl Europos Sąjungos ir Gruzijos bendrojo susitarimo, kuriuo nustatomi Gruzijos dalyvavimo Sąjungos programose bendrieji principai, OL L 8, 2014 1 11.
            
            
               (h)2011 m. liepos 14 d. pasirašytas Europos Sąjungos ir Gruzijos susitarimas dėl žemės ūkio ir maisto produktų geografinių nuorodų apsaugos, OL L 93, 2012 3 30.
            
            
               (i)2010 m. gruodžio 2 d. pasirašytas Europos Sąjungos bei jos valstybių narių ir Gruzijos bendrosios aviacijos erdvės susitarimas, OL L 321, 2012 11 20.
            
            
               (j)2010 m. lapkričio 22 d. pasirašytas Europos Sąjungos ir Gruzijos susitarimas dėl neteisėtai gyvenančių asmenų readmisijos, OL L 52, 2011 2 25.
            
            
               (k)2010 m. birželio 17 d. pasirašytas Europos Sąjungos ir Gruzijos susitarimas dėl vizų režimo supaprastinimo, OL L 52, 2011 2 25.
            
            
               (l)Bendra deklaracija dėl Europos Sąjungos ir Gruzijos partnerystės judumo srityje, 2009 m. lapkričio 30 d., Briuselis.
            
            
               (m)2008 m. lapkričio 3 d. pasirašytas Europos Sąjungos ir Gruzijos susitarimas dėl Europos Sąjungos stebėsenos misijos Gruzijoje statuso, OL L 310, 2008 11 21.
            
            
               (n)2006 m. gegužės 12 d. pasirašytas Gruzijos Vyriausybės ir Europos Sąjungos susitarimas dėl ES specialiojo įgaliotinio Pietų Kaukaze ir jo paramos grupės statuso, OL L 135, 2006 5 23.
            
         
         
            
               2017/0071 (NLE)
            
            
               Bendras pasiūlymas
            
            
               TARYBOS SPRENDIMAS
            
            
               dėl Sąjungos pozicijos Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtoje Asociacijos taryboje dėl ES ir Gruzijos asociacijos darbotvarkės patvirtinimo
               
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,
            
            
               atsižvelgdama į Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimą (toliau – Asociacijos susitarimas), ypač į jo 406 straipsnį,
            
            
               atsižvelgdama į bendrą Europos Komisijos ir Sąjungos vyriausiojo įgaliotinio užsienio reikalams ir saugumo politikai pasiūlymą,
            
            
               kadangi:
            
            
               (1)Asociacijos susitarimas buvo pasirašytas 2014 m. birželio 27 d.;
            
            
               (2)Asociacijos susitarimas įsigaliojo 2016 m. liepos 1 d.;
            
            
               (3)siekdamos palengvinti Asociacijos susitarimo taikymą, Šalys susitarė derėtis dėl Asociacijos darbotvarkės, į kurią būtų įtrauktas bendro darbo kiekviename sektoriuje prioritetų sąrašas;
            
            
               (4)Šalys susitarė dėl Asociacijos darbotvarkės, kuri padės pasirengti įgyvendinti Asociacijos susitarimą ir palengvinti šį procesą ir kurią turės patvirtinti pagal Asociacijos susitarimą įsteigta Asociacijos taryba;
            
            
               (5)Taryba patvirtins Sąjungos poziciją Asociacijos taryboje dėl ES ir Gruzijos asociacijos darbotvarkės patvirtinimo,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Sąjungos pozicija Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtoje Asociacijos taryboje dėl ES ir Gruzijos asociacijos darbotvarkės patvirtinimo grindžiama prie šio sprendimo pridedamu Asociacijos tarybos rekomendacijos projektu.
            
            
               2 straipsnis
            
            
               Šis sprendimas įsigalioja jo priėmimo dieną.
            
            
               Priimta Briuselyje
            
         
         
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2015 m. gruodžio 14 d. Tarybos išvados dėl Europos kaimynystės politikos peržiūros.
               
               
                  
                     (2)
                  JOIN(2015) 50, 2015 11 18.
               
            
      
    ---documentbreak--- 
      
         
               EUROPOS KOMISIJA
            Briuselis, 2017 04 03
            JOIN(2017) 12 final
            PRIEDAS
            prie
            bendro pasiūlymo dėlTARYBOS SPRENDIMO
            dėl Sąjungos pozicijos Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtoje Asociacijos taryboje dėl ES ir Gruzijos asociacijos darbotvarkės patvirtinimo
            
               
         
         
            
               [2017 M. ... MĖN. ... D.] ES IR GRUZIJOS ASOCIACIJOS TARYBOS SPRENDIMAS NR. XX/2017
            
            
            
               Susitarimas dėl ES ir Gruzijos asociacijos darbotvarkės
            
            
            
               ES IR GRUZIJOS ASOCIACIJOS TARYBA,
            
            
            
               atsižvelgdama į Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimą,
            
            
            
               kadangi:
            
            
               (1)
                     Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimas buvo pasirašytas 2014 m. birželio 27 d. ir įsigaliojo 2016 m. liepos 1 d.;
            
            
               (2)
                     ES ir Gruzijos asociacijos susitarimo 406 straipsnyje Asociacijos taryba įgaliojama priimti atitinkamus sprendimus, kad būtų pasiekti Susitarimo tikslai;
            
            
               (3)
                     remdamosi ES ir Gruzijos asociacijos susitarimo 420 straipsniu, Šalys imasi visų bendrųjų ar konkrečių priemonių, reikalingų prievolėms pagal Susitarimą vykdyti, ir užtikrina, kad būtų pasiekti Susitarime išdėstyti tikslai;
            
            
               (4)
                     peržiūrėjus Europos kaimynystės politiką pasiūlyta pradėti naują bendradarbiavimo su šalimis partnerėmis etapą ir abiem Šalims suteikti daugiau atsakomybės;
            
            
               (5)
                     ES ir Gruzija siekia stiprinti savo partnerystę, susitardamos dėl 2017–2020 m. laikotarpio prioritetų, kurių tikslas – remti ir stiprinti Gruzijos atsparumą ir stabilumą, kartu siekiant glaudesnės politinės asociacijos ir didesnės ekonominės integracijos;
            
            
                (6) 
                     todėl ES ir Gruzijos asociacijos susitarimo Šalys susitarė dėl ES ir Gruzijos asociacijos darbotvarkės teksto, nes ši darbotvarkė padės įgyvendinti ES ir Gruzijos asociacijos susitarimą, daugiausia dėmesio skiriant bendradarbiavimui siekiant drauge nustatytų bendrų interesų,
            
            
            
               NUSPRENDĖ:
            
            
            
               1 straipsnis
            
         
         
            
            
               Asociacijos taryba patvirtina priede pateikiamą ES ir Gruzijos asociacijos darbotvarkę.
            
            
            
               2 straipsnis
            
            
            
                2014 m. birželio 26 d. patvirtinta 2014–2016 m. ES ir Gruzijos asociacijos darbotvarkė pakeičiama 2017–2020 m. ES ir Gruzijos asociacijos darbotvarke.
            
            
            
               3 straipsnis
            
            
            
               Šis sprendimas įsigalioja jo priėmimo dieną.
            
            
            
               Priimta Briuselyje [2017 m. ... mėn. ... d.]
            
            
            
               Asociacijos tarybos vardu
            
            
            
               Pirmininkas
            
            
            
               ***
            
            
               
            
               PRIEDAS
            
         
         
            
            
            
               
                                               
                  
            
            
            
            
            
               EUROPOS SĄJUNGOS
            
            
            
               IR 
            
            
            
               GRUZIJOS 
            
            
            
               ASOCIACIJOS 
            
            
            
               DARBOTVARKĖ
            
            
            
            
            
            
         
         
            
            
            
               Turinys
            
            
            
               1.
                     Asociacijos darbotvarkės įgyvendinimo principai, priemonės ir ištekliai
                     
            
            
               2. 
                     Asociacijos darbotvarkės prioritetai
                     
            
            
               2.1
                     Svarbiausi veiksmų prioritetai
                     
            
            
               2.2
                     Demokratija, žmogaus teisės, geras valdymas ir institucijų stiprinimas
                     
            
            
               Teisingumo sektorius
                     
            
            
               Teisėsauga
                     
            
            
               Kova su korupcija, viešojo administravimo reforma ir valstybės tarnyba
                     
            
            
               Netinkamas elgesys ir kankinimas
                     
            
            
               Vienodas požiūris
                     
            
            
               Vaiko teisės
                     
            
            
               Profesinių sąjungų teisės ir pagrindiniai darbo standartai
                     
            
            
               2.3
                     Užsienio ir saugumo politika
                     
            
            
               Terorizmas, masinio naikinimo ginklų neplatinimas ir neteisėtas ginklų eksportas
                     
            
            
               Taikus konfliktų sprendimas
                     
            
            
               Tarptautinis baudžiamasis teismas (TBT)
                     
            
            
               2.4
                     Teisingumas, laisvė ir saugumas
                     
            
         
         
            
               Asmens duomenų apsauga
                     
            
            
               Migracija ir prieglobstis
                     
            
            
               Sienų valdymas
                     
            
            
               Kova su organizuotu nusikalstamumu
                     
            
            
               Kova su neteisėtais narkotikais
                     
            
            
               Pinigų plovimas ir terorizmo finansavimas
                     
            
            
               Bendradarbiavimas kovojant su terorizmu
                     
            
            
               Teisinis bendradarbiavimas
                     
            
            
               2.5
                     Prekyba, su prekyba susiję klausimai ir darnus vystymasis
                     
            
            
               Prekyba prekėmis
                     
            
            
               Techniniai reglamentai, standartizacija ir susijusi infrastruktūra
                     
            
            
               Sanitarijos ir fitosanitarijos priemonės
                     
            
            
               Muitinė ir prekybos lengvinimas
                     
            
            
               Kilmės taisyklės
                     
            
            
               Įsisteigimas, prekyba paslaugomis ir elektroninė prekyba
                     
            
            
               Einamieji mokėjimai ir kapitalo judėjimas
                     
            
            
               Viešieji pirkimai
                     
            
            
               Intelektinės nuosavybės teisės
                     
            
            
               Konkurencija
                     
            
            
               Skaidrumas
                     
            
         
         
            
               Prekyba ir darnus vystymasis
                     
            
            
               2.6
                     Ekonominė plėtra ir galimybės rinkoje
                     
            
            
               Žemės ūkis ir kaimo plėtra
                     
            
            
               Viešųjų finansų vidaus kontrolė ir išorės auditas
                     
            
            
               Apmokestinimas
                     
            
            
               Statistika
                     
            
            
               Vartotojų politika
                     
            
            
               Bendrovių teisė, apskaita ir auditas ir įmonių valdymas
                     
            
            
               Finansinės paslaugos
                     
            
            
               Pramonės ir įmonių politika ir kasybos sektorius
                     
            
            
               Turizmas
                     
            
            
               Užimtumas, socialinė politika ir lygios galimybės
                     
            
            
               Bendradarbiavimas skaitmeninės ekonomikos ir visuomenės srityje
                     
            
            
               Žuvininkystė ir jūrų politika
                     
            
            
               Visuomenės sveikata
                     
            
            
               2.7
                     Prisijungimas prie tinklų, energijos vartojimo efektyvumas, aplinka, klimato politika ir civilinė sauga
                     
            
            
               Transportas
                     
            
            
               Bendradarbiavimas energetikos srityje
                     
            
            
               Aplinka
                     
            
            
               Klimato kaita
                     
            
         
         
            
               Civilinė sauga
                     
            
            
               2.8
                     Judumas ir žmonių tarpusavio ryšiai
                     
            
            
               Bendradarbiavimas mokslinių tyrimų, technologinės plėtros ir inovacijų srityje
                     
            
            
               Švietimas, mokymas ir jaunimo reikalai
                     
            
            
               Bendradarbiavimas kultūros srityje
                     
            
            
               Bendradarbiavimas audiovizualiniais klausimais ir žiniasklaidos srityje
                     
            
            
               Regioninė plėtra ir regioninis bendradarbiavimas
                     
            
            
               Dalyvavimas ES agentūrų veikloje ir programose
                     
            
            
               Visuomenės informavimas ir matomumas
                     
            
            
            
               
            
               Europos Sąjungos ir Gruzijos
            
            
               asociacijos darbotvarkė
            
            
            
               2014 m. birželio 27 d. Europos Sąjunga ir Gruzija (toliau – Šalys) pasirašė plataus užmojo ir naujovišką asociacijos susitarimą (toliau – Asociacijos susitarimas), kuriuo, be kita ko, sukuriama išsami ir visapusiška laisvosios prekybos erdvė (IVLPE). Baigus ratifikavimo procesą, Asociacijos susitarimas pradėtas visapusiškai taikyti 2016 m. liepos 1 d. 
            
            
            
               2014 m. birželio 26 d. ES ir Gruzija, siekdamos pasirengti įgyvendinti Asociacijos susitarimą ir palengvinti šį procesą, susitarė dėl Asociacijos darbotvarkės. Ši darbotvarkė – tai pagrindas, kuriuo remiantis nustatyti bendro darbo 2014–2016 m. prioritetai, norint pasiekti Asociacijos susitarime nustatytus politinės asociacijos ir ekonominės integracijos tikslus.
            
            
            
               Šiame dokumente atnaujinama ir perorientuojama 2014–2016 m. asociacijos darbotvarkė ir nustatomi nauji bendro darbo 2017–2020 m. prioritetai. Jame atskirai nustatomi trumpalaikiai ir vidutinės trukmės prioritetai, t. y. tikslai, kuriuos reikėtų pasiekti arba kurių siekiant reikėtų padaryti didelę pažangą atitinkamai iki 2018 m. ir iki 2020 m. pabaigos. 
            
            
         
         
            
               Tai, kad Asociacijos darbotvarkėje daugiausia dėmesio skiriama tik tam tikroms prioritetinėms sritims, nedaro poveikio šiuo metu pagal kitus atitinkamus susitarimus arba pagal daugiašalę Rytų partnerystės pakraipą vykdomo dialogo aprėpčiai arba įgaliojimams. Tai taip pat nedaro poveikio tam, kaip vykdomi įsipareigojimai, prisiimti Asociacijos susitarime ir (arba) susitarime dėl IVLPE sukūrimo nuo jų įsigaliojimo 2016 m. liepos 1 d.
            
            
            
               Be to, tai, kad Gruzija ne tik palaiko dialogą vizų režimo liberalizavimo srityje, bet ir nuolat įgyvendina Vizų režimo liberalizavimo veiksmų planą, kuriuo siekiama iš esmės didinti judumą ir stiprinti žmonių tarpusavio ryšius abiejose Šalyse, yra labai svarbus aspektas, kuriuo grindžiama Gruzijos ir Europos Sąjungos asociacijos susitarime numatyta Šalių politinė asociacija ir ekonominė integracija. ES pripažįsta, kad Gruzija, siekdama atitikti visus reikiamus Vizų režimo liberalizavimo veiksmų plane nustatytus kriterijus, padarė pažangą, todėl 2015 m. gruodžio 18 d. Komisija patvirtino ketvirtąją ir paskutinę pažangos ataskaitą. Šioje atnaujintoje Asociacijos darbotvarkėje taip pat siekiama stebėti padėtį visose Vizų režimo liberalizavimo veiksmų plano srityse ir toliau skatinti jose siekti ilgalaikių rezultatų. 
            
            
               1.
                     Asociacijos darbotvarkės įgyvendinimo principai, priemonės ir ištekliai
            
            
            
               Asociacijos darbotvarkė bus įgyvendinama vadovaujantis šiais bendrais principais:
            
            
               veiksmai, kurių imamasi pagal Asociacijos darbotvarkę, turėtų būti įgyvendinami siekiant bendro tikslo užtikrinti politinę asociaciją ir ekonominę integraciją;
            
            
               dabar, kai visiškai įsigaliojo ES ir Gruzijos asociacijos susitarimas, Asociacijos darbotvarkės prioritetais papildoma ES ir Gruzijos atsakomybė visapusiškai įgyvendinti šio susitarimo nuostatas;
            
            
               Asociacijos darbotvarkė turėtų būti įgyvendinama visapusiškai laikantis skaidrumo, atskaitomybės ir įtraukties principų;
            
            
               įgyvendinant Asociacijos darbotvarkę dalyvauja abi jos Šalys; 
            
            
               įgyvendinant Asociacijos darbotvarkę – nuosekliai taikant praktines priemones – siekiama apčiuopiamų ir aiškių rezultatų;
            
            
               Šalys pripažįsta, kad svarbu remti prioritetus, dėl kurių buvo susitarta, imantis tinkamų ir pakankamų politinių, techninių ir finansinių priemonių;
            
            
               dėl Asociacijos darbotvarkės įgyvendinimo bus kasmet atsiskaitoma, vykdoma jo stebėsena ir atliekamas vertinimas. Padarytą pažangą, be kita ko, vertins Asociacijos susitarime numatytos institucinės struktūros. Pilietinė visuomenė taip pat bus raginama daugiausia dėmesio skirti Asociacijos darbotvarkės įgyvendinimo stebėsenai; 
            
            
               Europos Sąjunga padės Gruzijai pasiekti Asociacijos darbotvarkėje nustatytus tikslus ir įgyvendinti jos prioritetus. Ši parama bus teikiama naudojantis visais esamais ES paramos ištekliais, dalijantis patirtimi ir rekomendacijomis, geriausios patirties pavyzdžiais, praktine patirtimi ir informacija, taip pat padedant stiprinti gebėjimus ir institucijas. Be to, bus skatinama naudotis kitų Gruzijos partnerių teikiama parama ir siekiama ją koordinuoti. Siekiant padėti įgyvendinti Asociacijos darbotvarkę, taip pat bus galima naudotis atitinkamomis ES finansinėmis priemonėmis. Vis dėlto ši darbotvarkė savaime nėra finansinio programavimo dokumentas ir ja nepakeičiamas Šalių vykdomas programavimas ar jo veiksmai.
            
            
               ES parama, kaip bendro Gruzijai skiriamo finansavimo dalis, bus teikiama atsižvelgiant į bendrus pagalbos teikimo Gruzijai prioritetus, išdėstytus Europos kaimynystės priemonės (EKP) bendros paramos sistemoje (BPS) ir EKP kelioms šalims skirtuose programavimo dokumentuose, taip pat visapusiškai laikantis atitinkamų ES išorės pagalbos teikimo taisyklių ir procedūrų. 
            
            
               Ši Asociacijos darbotvarkė bus taikoma nuo jos patvirtinimo – iš pradžių ketverių metų laikotarpiu, kurį galima pratęsti abipusiu sutarimu. Šią darbotvarkę, remiantis ES ir Gruzijos asociacijos tarybos sutarimu, bet kuriuo metu galima iš dalies pakeisti arba atnaujinti.
            
            
               
            
               2. 
                     Asociacijos darbotvarkės prioritetai
            
            
            
               2.1Svarbiausi veiksmų prioritetai
            
         
         
            
            
               Atsižvelgiant į keturis prioritetus, dėl kurių susitarta per Rygos aukščiausiojo lygio susitikimą, pirmiausia reikėtų imtis toliau išvardytų reformos veiksmų.
            
            
               Institucijų stiprinimas ir geras valdymas
            
            
               1. Teisminių institucijų ir teisėsaugos tarnybų nepriklausomumas
            
            
               Toliau pertvarkyti teisingumo sektorių, visų pirma siekiant užtikrinti visišką teisėjų nepriklausomumą ir didinti teisingumo sistemos atskaitomybę, efektyvumą, nešališkumą ir profesionalumą, įgyvendinant pagrindines teismų sistemos reformas, kuriose skiriama dėmesio tokioms institucijoms kaip, inter alia, Aukščiausioji teisingumo taryba ir prokuratūra ir tokiems klausimams kaip teismų atsakomybė, institucinė teismų struktūra, veiksminga elektroninė bylų tvarkymo sistema, teisinė pagalba ir paslaugos, komercinė teisė ir alternatyvaus ginčų sprendimo mechanizmai; didinti teisėsaugos tarnybų, kurios turėtų būti apsaugotos nuo politinio ar kitokio netinkamo kišimosi, atskaitomybę ir demokratinę priežiūrą. 
            
            
               2. Viešojo administravimo reforma ir viešųjų paslaugų tobulinimas
            
            
               Toliau vykdyti viešojo administravimo reformą, laikantis viešojo administravimo principų ir daug dėmesio skiriant atskaitingo, efektyvaus, veiksmingo ir skaidraus viešojo administravimo skatinimui, nuopelnais grindžiamos ir profesionalios valstybės tarnybos sukūrimui, kokybiškų viešųjų paslaugų teikimui ir viešųjų finansų valdymo tobulinimui; siekiant užkirsti kelią korupcijai, nustatyti jos atvejus ir su šiuo reiškiniu kovoti, užtikrinti veiksmingą Nacionalinės kovos su korupcija strategijos ir veiksmų plano įgyvendinimą. 
            
            
               3. Žmogaus teisės ir pagrindinės laisvės
            
            
               Toliau veiksmingai įgyvendinti kovos su diskriminacija įstatymus ir didinti žiniasklaidos pliuralizmą, skaidrumą ir nepriklausomumą; sukurti nepriklausomą tyrimo mechanizmą, kuriuo būtų galima tirti teisėsaugos įstaigoms metamus kaltinimus dėl netinkamo elgesio; didinti lyčių lygybę ir užtikrinti vienodą požiūrį socialiniame, politiniame ir ekonominiame gyvenime; skirti dėmesio vaikų apsaugos nuo visų rūšių smurto priemonėms; toliau vykdyti reformas, siekiant užtikrinti aukštą asmens duomenų apsaugos lygį.
            
            
               4. Taikus konfliktų sprendimas
            
            
               Tęsti veiksmingą ES ir Gruzijos bendradarbiavimą, siekiant užtikrinti, kad konfliktai būtų sprendžiami pagal sutartas formas; toliau dalykiškai dalyvauti Ženevos tarptautinėse diskusijose, kurioms bendrai pirmininkauja ES, JT ir ESBO, ir užtikrinti paramą toms diskusijoms; siekiant užtikrinti stabilumą, normalizuoti padėtį ir didinti pasitikėjimą, naudotis Europos Sąjungos stebėsenos misijos Gruzijoje tarpininkavimu; imtis atitinkamų priemonių, įskaitant teisės aktų peržiūrą, siekiant skatinti prekybą ir judėjimo laisvę tarp administracinių regionų ir jų ekonominius ryšius.
            
            
               
            
               Ekonominė plėtra ir galimybės rinkoje
            
            
               5. Palankesnė verslo aplinka ir investicijų valdymas
            
            
               Įgyvendinti MVĮ strategiją ir atitinkamą 2016–2017 m. veiksmų planą, taip pat tolesnius veiksmų planus; toliau tobulinti MVĮ reglamentavimo sistemą, veiklos aplinką ir joms teikiamą paramą; tobulinti viešojo ir privačiojo sektorių dialogą, siekiant nustatyti privačiojo sektoriaus prioritetus, kuriems reikalinga struktūrinių ekonominių reformų parama; remti finansų sektoriaus infrastruktūros reformas (bankų sektoriaus reformą ir teisės aktus, geriau veikiančius kredito ir (arba) užstato registrus, tinkamesnį finansinių ataskaitų teikimą ir auditą, priemones, sudarančias sąlygas kapitalo rinkų veikimui, pavyzdžiui, mikrokreditų, išperkamosios nuomos, faktoringo ir draudimo paslaugų plėtojimą); įdiegti komerciniams ginčams spręsti ir sutartims vykdyti skirtus alternatyvaus ginčų sprendimo mechanizmus. 
            
            
               6. Žemės ūkis ir kaimo plėtra
            
            
               Įgyvendinti Gruzijos 2017–2020 m. kaimo plėtros strategiją; remti veiksmingų vertės grandinių plėtrą ir padėti MVĮ didinti savo konkurencingumą tam tikruose eksporto požiūriu vertinguose sektoriuose.
            
            
               7. Su prekyba susijusios reformos ir sanitarijos bei fitosanitarijos priemonės
            
            
               Įgyvendinti Strategiją dėl techninių prekybos kliūčių (TPK); plėtoti infrastruktūrą, susijusią su standartų, techninių reglamentų, metrologijos, rinkos priežiūros, akreditavimo ir atitikties vertinimo procedūrų administravimu; įgyvendinti Rinkos priežiūros strategiją; toliau gerinti prekybos statistiką; įgyvendinti strateginę muitinių bendradarbiavimo programą, suderinti teisės aktus dėl muitinės atliekamo intelektinės nuosavybės teisių užtikrinimo ir užtikrinti, kad būtų paisoma taikomų importo muitų neveikimo išlygos;
            
            
               įgyvendinti Maisto produktų saugos strategiją ir Teisės aktų suderinimo programą, visų pirma Maisto saugos kodeksą, ir laipsniškai priimti horizontaliuosius įgyvendinimo teisės aktus; užtikrinti, kad veterinarijos, fitosanitarijos ir maisto saugos patikrinimus pasienio kontrolės postuose atliktų kompetentinga institucija; padėti sukurti ankstyvojo perspėjimo dėl maisto produktų ir pašarų, gyvūnų ir augalų sveikatos saugos sistemą ir didinti laboratorinius sanitarijos ir fitosanitarijos priemonių pajėgumus. 
            
         
         
            
               Ryšiai, energijos vartojimo efektyvumas, aplinka ir klimato politika
            
            
               8. Energetinis saugumas ir energijos vartojimo efektyvumas 
            
            
               Padėti Gruzijai laiku įvykdyti įsipareigojimus, susijusius su oficialiu jos prisijungimu prie Energijos bendrijos, visų pirma didinti energetinį saugumą bei energijos vartojimo efektyvumą, be kita ko, vykdant reguliavimo srities reformas ir investuojant. 
            
            
               9. Transportas
            
            
               Plėtoti ekonomikai svarbią infrastruktūrą, be kita ko, toliau įgyvendinant pagrindinio TEN-T tinklo plėtros projektus.
            
            
               
            
               10. Aplinka ir klimato politika
            
            
               Stiprinti aplinkos valdymą, priimant ir įgyvendinant naujus poveikio aplinkai vertinimo, strateginio poveikio aplinkai vertinimo ir atsakomybės už žalą aplinkai sričių teisės aktus, užtikrinant, kad visuomenė galėtų susipažinti su informacija apie aplinką ir dalyvauti priimant sprendimus, į šiuos procesus įtraukiant visus suinteresuotuosius subjektus, taip pat integruojant aplinkos aspektą į kitas politikos sritis ir tobulinant dalijimąsi informacija apie aplinką; baigti rengti Anglies dioksido kiekio mažinimu grindžiamo vystymosi strategiją; ratifikuoti naująjį pasaulinį susitarimą dėl klimato kaitos (Paryžiaus susitarimą).
            
            
               Judumas ir žmonių tarpusavio ryšiai
            
            
               11. Migracija, prieglobstis ir sienų valdymas
            
            
               Išlaikyti pažangos, daromos siekiant atitikti visus Vizų režimo liberalizavimo veiksmų plano kriterijus, lygį; veiksmingai įgyvendinti ES ir Gruzijos partnerystę judumo srityje, 2016–2020 m. Gruzijos migracijos strategiją, 2014–2018 m. Gruzijos valstybės sienos valdymo strategiją ir atitinkamus prie šių dokumentų pridėtus veiksmų planus. 
            
            
               12. Švietimas, užimtumas, inovacijos ir jaunimo reikalai
            
            
               Gerinti bendrus rezultatus švietimo srityje, įgyvendinant visapusišką švietimo reformą; parengti strateginį požiūrį į švietimą ir profesinį rengimą ir mokymą (PRM); parengti paramos Gruzijos inovacijų politikos plėtojimui viziją ir strategiją.
            
            
               
            
               2.2Demokratija, žmogaus teisės, geras valdymas ir institucijų stiprinimas
            
            
            
               Politinio dialogo ir bendradarbiavimo siekiant imtis reformų pagal šią Asociacijos darbotvarkę tikslas – didinti pagarbą demokratijos, teisinės valstybės ir gero valdymo principams, žmogaus teisėms ir pagrindinėms laisvėms, įskaitant mažumoms priklausančių asmenų teises, kaip įtvirtinta pagrindinėse JT ir Europos Tarybos konvencijose ir susijusiuose protokoluose, ir padėti stiprinti vidaus politines reformas, visų pirma derinant įstatymus su Bendrijos acquis. 
            
            
            
               Dialogas bus palaikomas ir bus bendradarbiaujama toliau išvardytose srityse.
            
            
         
         
            
               i)
                     Institucijų, užtikrinančių, kad būtų laikomasi demokratijos, teisinės valstybės ir pagarbos žmogaus teisėms principų, stabilumo, nepriklausomumo ir veiksmingumo didinimas, visų pirma:
            
            
            
               toliau užtikrinant, kad rinkimai vyktų demokratiškai, per naująjį rinkimų ciklą šalinant nepanaikintus teisės aktų sistemos ir rinkimų administravimo trūkumus, kuriuos nustatė Tarpžinybinė laisvų ir sąžiningų rinkimų darbo grupė (angl. Inter-Agency Task Force on Free and Fair Elections, IATF) ir Europos saugumo ir bendradarbiavimo organizacijos (ESBO) Demokratinių institucijų ir žmogaus teisių biuras (angl. Office for Democratic Institutions and Human Rights, ODIHR), visų pirma įgyvendinant ODIHR 2016 m. visuotinių rinkimų stebėjimo misijos ataskaitoje pateiktas rekomendacijas;  
            
            
               toliau užtikrinant, kad dėl teisės aktų pakeitimų, kurie turi įtakos svarbiausiems teisinės valstybės principo aspektams, pavyzdžiui, teisminių institucijų nepriklausomumui, šalyje ir atitinkamais atvejais – Europos Tarybos Venecijos komisijoje būtų rengiamos išsamios konsultacijos, kad būtų užtikrinamas tokių pakeitimų ilgalaikiškumas ir atitiktis Europos standartams;
            
            
               toliau didinant įvairių valdžios padalinių įgaliojimų pusiausvyrą ir stiprinant Parlamento gebėjimus atlikti priežiūros ir teisėkūros funkcijas. 
            
            
            
               ii)
                     Tolesnė teisingumo sektoriaus pertvarka, visų pirma visiško teisėjų nepriklausomumo užtikrinimas ir teisingumo sistemos, taip pat teisėsaugos tarnybų, kurios turėtų būti apsaugotos nuo politinio ar kitokio netinkamo kišimosi, atskaitomybės, efektyvumo, nešališkumo ir profesionalumo užtikrinimas; tolesnė kova su korupcija ir jos stiprinimas.
            
            
            
               Teisingumo sektorius
            
            
               Trumpalaikiai prioritetai:
            
            
               parengti ir laipsniškai įgyvendinti Teisminių institucijų strategiją ir jos veiksmų planą, į kuriuos, be kitų dalykų, bus įtraukti tokie klausimai kaip teisėjų skyrimo, paaukštinimo ir mokymo politikos bei praktikos tobulinimas, itin daug dėmesio skiriant metodams, kuriuos taikant atsižvelgiama į žmogaus teises, ir skirti pakankamai išteklių tinkamai teisminių institucijų kompetencijai užtikrinti; toliau skatinti Aukštosios teisės mokyklos nepriklausomumą;
            
            
               visų pirma didinti Aukščiausiosios teisingumo tarybos veiksmingumą, inter alia, užtikrinant jos nepriklausomumą, taip pat jos atskaitomybę;
            
            
               tobulinti teismų sistemos atskaitomybės sistemą, taikant aiškias ir išsamias, taip pat veiksmingai įgyvendinamas drausmės taisykles ir užtikrinant teisėjų profesionalumą bei sąžiningumą;
            
            
               supaprastinti institucinę bendrųjų teismų sistemą, be kita ko, prireikus sudarant specializuotas grupes ir įsteigiant rūmus, ir mažinti bendruosiuose teismuose neišnagrinėtų civilinių bylų skaičių; 
            
            
               sukurti elektroninę bylų paskirstymo sistemą ir tobulinti elektroninę bylų tvarkymo programą, kad būtų galima didinti pasitikėjimą teisminėmis institucijomis;
            
            
               toliau vykdyti prokuratūros reformą, kuria siekiama toliau užtikrinti visišką prokuratūros darbo nepriklausomumą nuo politinės įtakos, taip pat didesnį skaidrumą ir atskaitomybę; 
            
            
               toliau tobulinti teisės aktų ir institucinę sistemas, susijusias su aukštos kokybės nemokamos teisinės pagalbos, taip pat mokamų teisinių paslaugų teikimu;
            
            
               atsižvelgiant į Gruzijos įsipareigojimus, prisiimtus pagal Europos žmogaus teisių konvenciją, Europos Žmogaus Teisių Teismo praktiką ir kitas atitinkamas Europos Tarybos konvencijas, užtikrinti teisingą bylos nagrinėjimą, teisę kreiptis į teismą ir procesines teises baudžiamosiose bylose, nustatant:
            
            
               – teisės aktus ir priemones, kuriais būtų siekiama užtikrinti įtariamųjų ir kaltinamųjų procesines teises baudžiamosiose bylose;
            
            
               – teisės aktus, priemones ir išteklius, kuriais būtų siekiama užtikrinti nusikaltimų aukų teisę kreiptis į teismą, taip pat jų teises į apsaugą, paramą ir žalos atlyginimą, be kita ko, baudžiamosios justicijos sistemoje;
            
         
         
            
               nustatyti sąžiningus ir veiksmingus, taip pat plačiau naudojamus alternatyvius ginčų sprendimo būdus;
            
            
               siekiant išvengti recidyvo ir išlaikyti tinkamą viešosios tvarkos ir saugumo bei žmogaus teisių apsaugos užtikrinimo pusiausvyrą, pataisos ir probacijos sistemose, bet jomis neapsiribojant, taikyti reabilitacijos ir resocializacijos metodus.
            
            
            
               Vidutinės trukmės prioritetai:
            
            
               atsižvelgiant į nacionalines strategijas ir ES acquis, atnaujinti komercinės, civilinės ir administracinės teisės aktus;
            
            
               užtikrinti visų asmenų teisę kreiptis į teismą, naudojantis tinkamai finansuojamos teisinės pagalbos tarnybos paslaugomis.
            
            
            
               
            
               Teisėsauga
            
            
               Trumpalaikiai prioritetai:
            
            
               didinti teisėsaugos tarnybų atskaitomybę ir demokratinę priežiūrą; įdiegti profesionalų ir efektyvų tinkamo reagavimo į nusiskundimus policija mechanizmą; apsvarstyti galimybę imtis tolesnių priemonių, siekiant skatinti nepriklausomai ir efektyviai tirti tokius nusiskundimus; organizuoti išsamų profesinį teisėsaugos pareigūnų mokymą etikos standartų ir žmogaus teisių klausimais;
            
            
               toliau plėtoti laisvės atėmimui alternatyvių bausmių taikymo sistemą, nustatant naujas su laisvės atėmimu nesusijusias bausmes ir didinant probacijos tarnybos pajėgumus.
            
            
            
               Kova su korupcija, viešojo administravimo reforma ir valstybės tarnyba
            
            
               Trumpalaikiai prioritetai:
            
            
               toliau kovoti su korupcija ir užtikrinti veiksmingą atitinkamų tarptautinės teisės aktų, pavyzdžiui, JT konvencijos prieš korupciją ir Europos Tarybos valstybių prieš korupciją grupės (angl. Council of Europe's Group of States against Corruption, GRECO) rekomendacijų įgyvendinimą;
            
            
               stiprinti piliečių teisę į informaciją, kuri yra viena iš pagrindinių priemonių siekiant veiksmingai užkirsti kelią korupcijai;
            
            
               stiprinti priežiūros, audito ir finansų tyrimo įstaigų gebėjimus; 
            
            
               toliau įtraukiai formuoti politiką, įtraukiant piliečius ir užtikrinant pilietinės visuomenės ir nacionalinės bei vietos valdžios institucijų dialogą;
            
            
               stiprinti Parlamento priežiūros pajėgumus, ugdant sektorių komitetų gebėjimus; 
            
         
         
            
               toliau įgyvendinti Viešojo administravimo reformos veiksmų gaires ir stiprinti šių veiksmų gairių bei pagrindinių strategijų įgyvendinimo koordinavimą, stebėseną ir ataskaitų teikimą tiek politiniu, tiek administraciniu lygmeniu;
            
            
               siekiant užtikrinti profesionalesnę ir nuopelnais grindžiamą valstybės tarnybą, įgyvendinti naują valstybės tarnybos teisinę sistemą. 
            
            
            
               Vidutinės trukmės prioritetai:
            
            
               siekiant užkirsti kelią korupcijai, ypač aukšto lygio korupcijai, nustatyti jos atvejus ir su šiuo reiškiniu kovoti, užtikrinti veiksmingą Nacionalinės kovos su korupcija strategijos ir veiksmų plano įgyvendinimą; 
            
            
               užtikrinti veiksmingą įtariamų korupcijos atvejų tyrimą ir sukurti veiksmingą interesų konfliktų prevencijos sistemą;
            
            
               atsižvelgiant į viešojo administravimo principus, atnaujinti Viešojo administravimo reformos veiksmų gaires ir pagrindines strategijas;
            
            
               skatinti atskaitingą, veiksmingą, efektyvų ir skaidrų viešąjį administravimą ir sukurti nuopelnais grindžiamą ir profesionalią valstybės tarnybą;
            
            
               laikantis Europos standartų, vietos lygmeniu stiprinti valdymą ir viešojo administravimo reformą.
            
            
            
               
            
               iii) 
                     Pagarbos žmogaus teisėms ir pagrindinėms laisvėms užtikrinimas, visapusiškai bendradarbiaujant žmogaus teisių ir pagrindinių laisvių apsaugos srityje, be kita ko, kaip pabrėžta Thomaso Hammarbergo ataskaitoje „Gruzija pereinamuoju laikotarpiu“ (angl. Georgia in Transition). Šiuo bendradarbiavimu visų pirma bus siekiama toliau išvardytų tikslų.
            
            
            
               Trumpalaikiai prioritetai:
            
            
               aktyviai įgyvendinti Nacionalinę žmogaus teisių strategiją ir veiksmų planą, įskaitant konkrečias JT organų, ESBO / Demokratinių institucijų ir žmogaus teisių biuro, Europos Tarybos / Europos komisijos kovai su rasizmu ir netolerancija (angl. European Commission against Racism and Intolerance, ECRI) bei tarptautinių žmogaus teisių organizacijų rekomendacijas, visų pirma įgyvendinant kovos su diskriminacija politiką, apsaugant mažumas ir privatų gyvenimą ir užtikrinant religijos laisvę;
            
            
               siekiant užtikrinti veiksmingą apsaugą nuo diskriminacijos, toliau veiksmingai įgyvendinti kovos su diskriminacija įstatymus;
            
            
               imtis veiksmų, siekiant pasirašyti, ratifikuoti ir į nacionalinę teisę perkelti atitinkamus Europos Tarybos kovos su diskriminacija dokumentus, įskaitant pripažintas Europos Tarybos rekomendacijas dėl Europos regioninių arba mažumų kalbų chartijos, Europos Tarybos konvenciją dėl smurto prieš moteris ir smurto šeimoje prevencijos bei kovos su juo ir vadinamąją Stambulo konvenciją, taip pat į nacionalinę teisę perkelti Jungtinių Tautų neįgaliųjų teisių konvenciją.
            
            
            
               Vidutinės trukmės prioritetai:
            
            
               toliau taikyti veiksmingas ikiteismines ir neteismines ginčų sprendimo ir žmogaus teisių apsaugos priemones; 
            
         
         
            
               toliau skatinti teisminėse, teisėsaugos ir administracinėse institucijose gerbti žmogaus teises ir kovoti su diskriminacija, taip pat didinti šių institucijų atstovų informuotumą šiais klausimais, be kita ko, organizuojant atitinkamą mokymą; 
            
            
               laikantis Europos Tarybos rekomendacijų, toliau didinti žiniasklaidos pliuralizmą, skaidrumą ir nepriklausomumą;
            
            
               formuojant politiką atsižvelgti į Visuomeninio gynėjo biuro rekomendacijas, šiai tarnybai skirti pakankamai išteklių ir ją stiprinti; bendradarbiauti su Visuomeninio gynėjo biuru įgyvendinant jo rekomendacijas, susijusias su diskriminacijos bylomis ir veiksmingu kovos su diskriminacija įstatyme numatyto institucinio mechanizmo veikimu, be kita ko, iš dalies pakeičiant atitinkamus teisės aktus;
            
            
               toliau stiprinti Žmogaus teisių ir Pilietinės integracijos parlamentinių komitetų stebėsenos pajėgumus, taip pat spręsti teisinius klausimus, susijusius su Žmogaus teisių strategijos ir veiksmų plano įgyvendinimu;
            
            
               bendradarbiauti su pilietinės visuomenės organizacijomis (PVO) ir tam tikroms grupėms (profesinėms sąjungoms ir darbdavių organizacijoms) atstovaujančiais socialiniais partneriais, kurie yra prioritetinių ES ir Gruzijos asociacijos susitarimo sričių, įskaitant darbo teises, privatumą, mažumų ir kitų pažeidžiamų asmenų grupių teises ir žiniasklaidos laisvę, suinteresuotieji subjektai ir kontrolieriai.
            
            
            
               Netinkamas elgesys ir kankinimas
            
            
               Trumpalaikiai prioritetai:
            
            
               pritaikyti 2015–2016 m. veiksmų planą 2017–2018 m. ir toliau imtis papildomų priemonių, siekiant kovoti su netinkamu elgesiu ir kankinimu, taip pat dėti daugiau pastangų, siekiant kovoti su nebaudžiamumu;
            
            
               užtikrinti, kad būtų atliekami kruopštūs, skaidrūs ir nepriklausomi bet kokių įtarimų dėl kankinimo ir netinkamo elgesio kalinimo įstaigų sistemoje, policijos ar kariuomenės įstaigose ir kitose uždarose patalpose tyrimai, įdiegiant nepriklausomą tyrimo mechanizmą, skirtą teisėsaugos įstaigoms metamiems kaltinimams netinkamu elgesiu tirti; 
            
            
               toliau remti Visuomeninio gynėjo biuro taikomą Nacionalinį prevencijos mechanizmą ir dalyvauti jį taikant, kad, užtikrinant veiksmingą šio mechanizmo veikimą, būtų galima užkirsti kelią pažeidimams. 
            
            
            
               Vidutinės trukmės prioritetai:
            
            
               toliau stengtis gerinti kalinimo įstaigų sveikatos priežiūros sistemą ir suteikti kaliniams daugiau galimybių naudotis sveikatos priežiūros, įskaitant psichikos sveikatos priežiūrą, paslaugomis; užtikrinti uždarose institucijose arba joms dirbančių sveikatos priežiūros darbuotojų įgalėjimą ir stiprinti jų gebėjimus atskleisti netinkamo elgesio atvejus ir apie juos pranešti;
            
            
               toliau stiprinti veiksmingą kalinimo įstaigų sistemos, policijos ir kariuomenės įstaigų ir kitų uždarų objektų vidaus ir išorės stebėseną, kad būtų galima anksti nustatyti išnaudojimo ir netinkamo elgesio atvejus ir jiems užkirsti kelią.
            
            
            
               Vienodas požiūris
            
            
               Trumpalaikiai prioritetai:
            
            
               didinti lyčių lygybę ir užtikrinti vienodą požiūrį į moteris ir vyrus socialiniame, politiniame ir ekonominiame gyvenime; 
            
            
               imtis tolesnių priemonių, siekiant griežčiau įgyvendinti kovos su smurtu šeimoje teisės aktus, taip pat didinti plačiosios visuomenės ir konkrečių profesinių grupių, pavyzdžiui, policijos, visų pirma – kaimo ir mažumų gyvenamosiose vietovėse, informuotumą; suteikti aukoms daugiau galimybių gauti konsultavimo paslaugas ir pastogę.
            
         
         
            
            
               Vidutinės trukmės prioritetai:
            
            
               kaip numatyta Asociacijos susitarime, suderinti sveikatos ir saugos, motinystės apsaugos ir vaiko priežiūros bei profesinių pareigų derinimo taisykles su Europos standartais; 
            
            
               imtis ryžtingų veiksmų, siekiant skatinti moteris aktyviau dalyvauti politinių sprendimų priėmimo forumuose.
            
            
            
               Vaiko teisės
            
            
               Trumpalaikiai prioritetai:
            
            
               skirti pakankamai išteklių Visuomeninio gynėjo biurui ir stiprinti jos vaidmenį, kad ji galėtų imtis papildomų vaikų teisių ombudsmeno veiksmų, inter alia, kasmet stebėti padėtį atitinkamose įstaigose, įskaitant dienos centrus;
            
            
               skirti dėmesio vaikų apsaugos nuo visų rūšių smurto priemonėms.
            
            
            
               Vidutinės trukmės prioritetai:
            
            
               skirti dėmesio pažeidžiamiausių vaikų, įskaitant neįgalius ir gatvėse gyvenančius bei dirbančius vaikus, poreikiams, tobulinant ir plėtojant socialinės apsaugos mechanizmus, taip pat suteikiant neįgaliems vaikams daugiau galimybių dalyvauti jų teritorijoje įgyvendinamose mokymosi gyventi ir reabilitacijos programose, ir imtis priemonių vaikų darbui panaikinti;
            
            
               toliau vykdyti nepilnamečių justicijos sistemos reformą;
            
            
               toliau siekti deinstitucionalizuoti vaikus.
            
            
            
               Profesinių sąjungų teisės ir pagrindiniai darbo standartai
            
            
               Trumpalaikiai prioritetai:
            
            
               patvirtinti teisinį pagrindą, kuriuo remiantis būtų apibrėžtos darbo inspekcijos sistemos priežiūros funkcijos darbuotojų saugos ir sveikatos srityje, ir, remiantis Tarptautinės darbo organizacijos (TDO) standartais, panaikinti galiojančiuose teisės aktuose nustatytus inspektorių įgaliojimų apribojimus.
            
            
               Vidutinės trukmės prioritetai:
            
            
               taikyti 2013 m. birželio mėn. patvirtintą darbo kodeksą ir jį, taip pat kitus atitinkamus teisės aktus, toliau derinti su TDO standartais; sustiprinti taikomą darbo kodeksą įsteigiant darbo ginčų sprendimo institucijas ir nustatant šios srities procedūras ir ugdyti derybų kultūrą patvirtinant tarpininkų sąrašą; 
            
         
         
            
               toliau siekti, remiantis TDO standartais, įdiegti visapusiškai veikiančią darbo inspekcijos sistemą, kuri turėtų pakankamai kompetencijos ir pajėgumų tikrinti visų rūšių darbo sąlygas ir darbo santykius; 
            
            
               užtikrinti veiksmingą Trišalės socialinės partnerystės komisijos veikimą ir toliau stiprinti socialinį dialogą, šiuo tikslu bendradarbiaujant su TDO.
            
            
            
               
            
               2.3 Užsienio ir saugumo politika
            
            
            
               Dialogo ir bendradarbiavimo bendros užsienio ir saugumo politikos (BUSP) srityje tikslas – laipsniška konvergencija, taip pat bendros saugumo ir gynybos politikos (BSGP) srityje. Šiomis priemonėmis visų pirma bus siekiama spręsti konfliktų prevencijos ir krizių valdymo, regioninio stabilumo, nusiginklavimo, ginklų neplatinimo, ginklų ir eksporto kontrolės klausimus. Bendradarbiavimas bus grindžiamas bendromis vertybėmis ir abipusiais interesais; juo bus siekiama, pasitelkiant dvišalius, tarptautinius ir regioninius forumus, didinti politikos konvergenciją ir veiksmingumą. 
            
            
            
               Trumpalaikiai prioritetai:
            
            
               toliau bendradarbiauti aktyvesnio Gruzijos prisijungimo prie ES BUSP deklaracijų klausimu;
            
            
               toliau bendradarbiauti prisijungimo prie ES autonominių sankcijų priemonių klausimu;
            
            
               toliau bendradarbiauti strateginės komunikacijos apie ES integracijos klausimus srityje; 
            
            
               stiprinti praktinį bendradarbiavimą konfliktų prevencijos ir krizių valdymo srityse, sudarant palankesnes sąlygas Gruzijai dalyvauti ES vadovaujamose civilinio ir karinio krizių valdymo operacijose, teikiant BSGP srities konsultacijas ir organizuojant šios srities mokymus (remiantis 2013 m. lapkričio mėn. pasirašytu susitarimu dėl dalyvavimo bendrųjų sąlygų ir daugiašale Rytų partnerystės BSGP grupės sistema);
            
            
               skatinti ir lengvinti Gruzijos dalyvavimą su BSGP susijusiuose mokymuose ir konsultacijose (organizuojant nuolatines dvišales konsultacijas ir daugiašalėje Rytų partnerystės BSGP grupėje);
            
            
               sudaryti palankesnes sąlygas Gruzijai bendradarbiauti su ES agentūromis BSGP klausimais;
            
            
               skatinti regioninį bendradarbiavimą saugumo klausimais, pavyzdžiui, dėl aktyvesnio sienų valdymo, migracijos valdymo, ypatingos svarbos infrastruktūros objektų apsaugos, eksporto kontrolės, reagavimo į nelaimes, civilinės saugos, kovos su kontrabanda ir neteisėta prekyba (pavyzdžiui, biologinėmis ir branduolinėmis medžiagomis), ir atitinkamų darbuotojų mokymą, visų pirma pasitelkiant Gruzijoje įsteigtą Cheminių, biologinių, radioaktyvių ir branduolinių (ChBRB) medžiagų kompetencijos centrą. 
            
            
            
               Vidutinės trukmės prioritetai:
            
            
               kartu kurti pragmatiniam bendradarbiavimui palankią aplinką ir plėtoti politinį dialogą bei bendradarbiavimą regioniniais ir tarptautiniais klausimais, be kita ko, Europos Taryboje ir ESBO;
            
            
               skatinti taikų konfliktų sprendimą, taip pat veiksmingu daugiašališkumu grindžiamą tarptautinį stabilumą ir saugumą;
            
         
         
            
               didinti investicijas į Gruzijos valstybės ir visuomenės atsparumą, įtraukiant Gruziją į iniciatyvą „Pajėgumų stiprinimas remiant saugumą ir vystymąsi“ (angl. Capacity Building for Security and Development Initiative, CBSD) ir teikiant institucinę paramą, organizuojant mokymus ir aprūpinant įranga, nes tai padės didinti Visuotinės Europos Sąjungos užsienio ir saugumo politikos strategijos veiksmingumą;
            
            
               sudaryti palankesnes sąlygas Gruzijai bendradarbiauti su ES Gruzijos veiksmingos saugumo sektoriaus reformos klausimu;
            
            
               kartu skatinti laikytis suverenumo, teritorinio vientisumo, sienų neliečiamumo ir nepriklausomumo principų, kaip nustatyta JT chartijoje ir ESBO Helsinkio baigiamajame akte.
            
            
            
               Terorizmas, masinio naikinimo ginklų neplatinimas ir neteisėtas ginklų eksportas 
            
            
               Trumpalaikiai prioritetai:
            
            
               bendradarbiauti kovojant su masinio naikinimo ginklų ir jų siuntimo į taikinį priemonių platinimu ir prisidėti prie šios kovos, visapusiškai laikantis Šalių pagal tarptautines nusiginklavimo ir ginklų neplatinimo sutartis ir susitarimus prisiimtų ir kitų atitinkamų tarptautinių įsipareigojimų ir juos vykdant nacionaliniu lygmeniu. 
            
            
            
               Vidutinės trukmės prioritetai:
            
            
               bendradarbiauti, siekiant stiprinti tarptautinį sutarimą dėl žmogaus teisėmis grindžiamos kovos su terorizmu, įskaitant teisinę teroro aktų apibrėžtį, be kita ko, skatinant susitarti dėl Bendrosios konvencijos dėl tarptautinio terorizmo;
            
            
               bendradarbiauti rizika grindžiamo muitinio tikrinimo klausimu, užtikrinant importuojamų, eksportuojamų ar tranzitu vežamų prekių saugą ir saugumą;
            
            
               kovoti su neteisėta prekyba šaulių ir lengvaisiais ginklais, įskaitant jų šaudmenis, laikantis galiojančių tarptautinių susitarimų, JT Saugumo Tarybos rezoliucijų ir įsipareigojimų, prisiimtų pagal kitus šioje srityje taikomus tarptautinius dokumentus;
            
            
               atsižvelgiant į ES bendrąją poziciją dėl karinių technologijų ir įrangos eksporto kontrolės, toliau bendradarbiauti įprastinių ginklų eksporto kontrolės srityje; plėtoti bendradarbiavimą kovojant su neteisėta prekyba ginklais ir naikinant jų atsargas;
            
            
               toliau proporcingai prisidėti prie visų trijų Sutarties dėl branduolinio ginklo neplatinimo (NPT) ramsčių įgyvendinimo.
            
            
            
               Taikus konfliktų sprendimas
            
            
               Trumpalaikiai prioritetai:
            
            
               tęsti veiksmingą ES ir Gruzijos bendradarbiavimą, siekiant užtikrinti, kad konfliktas būtų sprendžiamas pagal sutartas formas, taip pat konsultuotis dėl būdų, kaip tinkamai įtraukti Gruzijos Abchazijos ir Cchinvalio regionus / Pietų Osetiją į ES ir Gruzijos tarpusavio santykių stiprinimo procesą;
            
            
               toliau dalykiškai dalyvauti Ženevos tarptautinėse diskusijose, kurioms bendrai pirmininkauja ES, JT ir ESBO, ir užtikrinti paramą toms diskusijoms; 
            
            
               siekiant padėti užtikrinti stabilumą, normalizuoti padėtį ir didinti pasitikėjimą, visapusiškai ir veiksmingai naudotis Europos Sąjungos stebėsenos misijos Gruzijoje tarpininkavimu, inter alia, pasitelkiant incidentų prevencijos ir reagavimo į juos mechanizmus ir visus kitus tinkamus mechanizmus, priemones ar susitarimus; 
            
         
         
            
               remti pastangas taikiai spręsti konfliktus, be kita ko, užmezgant ryšius su Gruzijos Abchazijos ir Cchinvalio regionų / Pietų Osetijos gyventojais, atsižvelgiant į Gruzijos susitaikymo ir dalyvavimo politiką bei ES nepripažinimo ir dalyvavimo politiką;
            
            
               nepaisant administracinių regionų sienų, dalytis su gyventojais ES ir Gruzijos politinės asociacijos ir ekonominės integracijos proceso, įskaitant ES ir Gruzijos vizų režimo liberalizavimą, teikiama nauda ir galimybėmis;
            
            
               imtis atitinkamų priemonių, siekiant skatinti prekybą ir judėjimo laisvę tarp administracinių regionų ir jų ekonominius ryšius, taip pat peržiūrėti tokius teisės aktus kaip Okupuotųjų teritorijų įstatymas; 
            
            
               imtis priemonių konflikto supriešintų bendruomenių tarpusavio ryšiams skatinti, pasitikėjimui didinti ir susitaikymui užtikrinti.
            
            
            
               Vidutinės trukmės prioritetai:
            
            
               toliau kartu stengtis užtikrinti, kad būtų visapusiškai įgyvendinamas 2008 m. rugpjūčio 12 d. šešių punktų susitarimas ir vėlesnės jo įgyvendinimo priemonės;
            
            
               toliau kartu stengtis užtikrinti prasmingą tarptautinių subjektų dalyvavimą Gruzijos gyvenime, įskaitant visapusišką Europos Sąjungos stebėsenos misijos Gruzijoje (EUMM Georgia) įgaliojimų vykdymą;
            
            
               toliau siekti, laikantis tarptautinės teisės principų, sudaryti sąlygas visiems šalies viduje perkeltiems asmenims ir pabėgėliams saugiai, oriai ir savanoriškai grįžti į ankstesnes gyvenamąsias vietas;
            
            
               imtis veiksmų, kad konfliktas būtų išspręstas tvariai ir nepažeidžiant nustatytų su konfliktu susijusių klausimų sprendimo formų, taip pat užtikrinti, kad taikus konflikto sprendimas būtų viena iš pagrindinių Šalių tarpusavio politinio dialogo ir dialogo su kitais atitinkamais tarptautiniais subjektais temų.
            
            
            
               Tarptautinis baudžiamasis teismas (TBT)
            
            
               toliau bendradarbiauti su Tarptautiniu baudžiamuoju teismu įgyvendinant Romos statutą ir su juo susijusių dokumentų nuostatas, šiame procese tinkamai atsižvelgiant į jo vientisumo išsaugojimą; toliau bendradarbiauti su TBT 2008 m. rugpjūčio mėn. įvykdytų karo nusikaltimų tyrimo klausimu.
            
            
            
               
            
               2.4Teisingumas, laisvė ir saugumas
            
            
            
               Patvirtinus bevizį režimą ir jam įsigaliojus, Gruzija turėtų nuolat laikytis keturiuose 2013 m. vasario 25 d. Vizų režimo liberalizavimo veiksmų plano skyriuose nustatytų reikalavimų. Siekiant išlaikyti bevizį režimą su ES, labai svarbu veiksmingai ir nuosekliai atitikti visus šiame veiksmų plane, įskaitant jo trečiąjį skyrių (Viešoji tvarka ir saugumas), nustatytus kriterijus. Jei kils pagrįstų nuogąstavimų dėl atitikties konkretiems šio veiksmų plano kriterijams, Gruzija, gavusi prašymą, pateiks Europos Sąjungai atitinkamą informaciją.
            
            
            
               Šalys bendradarbiaus toliau nurodytose srityse.
            
         
         
            
            
               Asmens duomenų apsauga 
            
            
               Trumpalaikiai prioritetai:
            
            
               laikantis Europos standartų, užtikrinti aukšto lygio asmens duomenų apsaugą ir imtis praktinių priemonių, kad būtų paisoma teisės į asmens duomenų apsaugą, be kita ko, baudžiamosios justicijos srityje; užtikrinti, kad duomenų apsaugos standartai būtų taikomi viešajame ir privačiajame sektoriuose.
            
            
            
               Vidutinės trukmės prioritetai:
            
            
               toliau stiprinti duomenų apsaugos institucijos (Inspektoriaus tarnybos) pajėgumus ir imtis tolesnių veiksmų duomenų apsaugos standartų taikymo srityje;
            
            
               visuose sektoriuose toliau diegti asmens duomenų apsaugos teisinę sistemą, kad būtų užtikrinamas aukštas Europos priemones ir standartus atitinkantis duomenų apsaugos lygis. 
            
            
            
            
               Migracija ir prieglobstis
            
            
               Trumpalaikiai prioritetai:
            
            
               užtikrinti, kad visapusiškai veiktų Bendra migracijos analitinė sistema ir Migracijos rizikos analizės sistema, ir teikti ataskaitas apie vėlesnius duomenų apie migraciją analizės ir rizikos vertinimo patobulinimus. 
            
            
            
               Vidutinės trukmės prioritetai:
            
            
               veiksmingai įgyvendinti 2016–2020 m. Gruzijos migracijos strategiją ir jos veiksmų planą;
            
            
               nuolat (ne rečiau kaip kas dvejus metus) atnaujinti Gruzijos migracijos profilį;
            
            
               toliau veiksmingai įgyvendinti ES ir Gruzijos readmisijos susitarimą ir užtikrinti sklandų judumo centrų bei reintegracijos veiklos perkėlimą į Gruzijos valstybinę reintegracijos programą;
            
            
               plėtoti kovos su neteisėta migracija priemones ir skatinti teisėtą migraciją, be kita ko, nuolat organizuojant tikslines informavimo apie mažumų teises ir pareigas, taisykles, kuriomis reglamentuojamos jų galimybės įsidarbinti ES, ir apie atsakomybę už bet kokį pagal bevizį režimą suteikiamų teisių pažeidimą kampanijas;
            
            
               toliau plėtoti praktinį bendradarbiavimą įgyvendinant ES ir Gruzijos partnerystę judumo srityje.
            
         
         
            
            
            
               Sienų valdymas
            
            
               Trumpalaikiai prioritetai:
            
            
               teikti ataskaitas dėl laipsniško nebiometrinių Gruzijos pasų naudojimo nutraukimo pagal Vizų režimo liberalizavimo veiksmų planą.
            
            
            
               Vidutinės trukmės prioritetai:
            
            
               veiksmingai įgyvendinti 2014–2018 m. Gruzijos valstybinę integruoto sienų valdymo strategiją ir jos veiksmų planą; 
            
            
               naudojantis Migracijos per sieną administravimo ir ataskaitų teikimo sistema (angl. Border Migration Administering and Reporting System, BMARS) ir įgyvendinant Pasienio operacijų valdymo sistemos (angl. Border Operations Management System, BOMS) projektą, toliau patikimai vykdyti pasienio kontrolę ir stebėti sienas;
            
            
               daryti pažangą nustatant valstybės sienas su kaimyninėmis šalimis. 
            
            
            
               Kova su organizuotu nusikalstamumu
            
            
               Trumpalaikiai prioritetai:
            
            
               parengti laikotarpio po 2016 m. Kovos su prekyba žmonėmis veiksmų planą ir toliau stiprinti valstybės institucijų gebėjimus aktyviai nustatyti ir veiksmingai tirti prekybos žmonėmis atvejus;
            
            
               stebėti aktyvaus prekybos žmonėmis atvejų nustatymo ir tyrimo veiksmingumą ir teikti šios srities ataskaitas.
            
            
            
               Vidutinės trukmės prioritetai:
            
            
               toliau stengtis užkirsti kelią organizuotam nusikalstamumui ir kovoti su šiuo reiškiniu; 
            
            
               siekiant veiksmingai kovoti su organizuotu nusikalstamumu, toliau plėtoti ES valstybių narių ir Gruzijos teisėsaugos tarnybų bendradarbiavimą, įgyvendinti bendradarbiavimo susitarimą su Europolu, kai jis bus pasirašytas, ir teisėsaugos mokymo tikslais toliau bendradarbiauti su Europos Sąjungos teisėsaugos mokymo agentūra (CEPOL); 
            
            
               stiprinti bendradarbiavimą kovojant su kibernetiniais nusikaltimais ir organizuoti Gruzijos valdžios institucijoms atitinkamą teisėsaugos pareigūnų mokymą. 
            
         
         
            
            
               Kova su neteisėtais narkotikais
            
            
               Trumpalaikiai prioritetai:
            
            
               įgyvendinti 2016–2017 m. nacionalinę kovos su narkotikais strategiją ir veiksmų planą.
            
            
            
               Vidutinės trukmės prioritetai:
            
            
               toliau užtikrinti suderintą ir integruotą požiūrį į narkotikų vartojimą, kad būtų galima mažinti piktnaudžiavimo narkotikais padarinius sveikatai ir visuomenei, taip pat užtikrinti veiksmingesnę neteisėtų narkotikų pasiūlos, prekybos jais ir jų paklausos prevenciją ir siekti mažinti šių reiškinių mastą;
            
            
               tęsti nuolatinį dialogą pagal Rytų partnerystės dialogą narkotikų klausimais; 
            
            
               toliau plėtoti bendradarbiavimą ir keistis informacija, be kita ko, kuo geriau pasinaudojant Europos narkotikų ir narkomanijos stebėsenos centro (ENNSC) ir Gruzijos Teisingumo ministerijos sudarytu susitarimo memorandumu.
            
            
            
               Pinigų plovimas ir terorizmo finansavimas
            
            
               Trumpalaikiai prioritetai:
            
            
               suderinti Gruzijos teisės aktus su Ketvirtąja kovos su pinigų plovimu direktyva;
            
            
               siekiant užtikrinti veiksmingą Gruzijos nusikalstamu būdu įgyto turto konfiskavimo teisės aktų įgyvendinimą, teikti išduotų turto įšaldymo ir konfiskavimo orderių skaičiaus bei apskaičiuotosios įšaldyto ir konfiskuoto turto vertės ataskaitas ir stebėti padėtį šioje srityje. 
            
            
            
               Vidutinės trukmės prioritetai:
            
            
               stengtis toliau plėtoti teisinę ir institucinę pinigų plovimo ir terorizmo finansavimo prevencijos ir kovos su šiais reiškiniais sistemą, be kita ko, šiose srityse suderinant Gruzijos ir ES teisės aktus; 
            
            
               toliau taikyti Finansinių veiksmų darbo grupės (FATF) rekomendacijose dėl kovos su teroristų finansavimu nustatytus standartus;
            
            
               stiprinti operatyvinį bendradarbiavimą turto konfiskavimo, susigrąžinimo ir valdymo klausimais, Gruzijos valdžios institucijoms ir ES turto susigrąžinimo tarnyboms efektyviai bendraujant ir keičiantis geriausios patirties pavyzdžiais.
            
            
         
         
            
               
            
               Bendradarbiavimas kovojant su terorizmu
            
            
               Vidutinės trukmės prioritetai:
            
            
               siekiant sudaryti palankesnes sąlygas keistis informacija apie teroristų organizacijas, teroristines grupes, jų veiklą ir jų paramos tinklus, sudaryti Gruzijos ir Europolo operatyvinio bendradarbiavimo susitarimą;
            
            
               pasirašyti ir ratifikuoti visus atitinkamus tarptautinius dokumentus.
            
            
            
               Teisinis bendradarbiavimas 
            
            
               Trumpalaikiai prioritetai:
            
            
               imtis veiksmingų ir aktyvių priemonių, siekiant pasirašyti ir skatinti įgyvendinti operatyvinio bendradarbiavimo susitarimą su Eurojustu.
            
            
            
               Vidutinės trukmės prioritetai:
            
            
               stiprinti teisminį bendradarbiavimą civilinėse ir komercinėse bylose, prisijungiant prie daugiašalių teisminio bendradarbiavimo civilinėse bylose konvencijų, visų pirma prie pagrindinių Hagos tarptautinės privatinės teisės konferencijos konvencijų dėl teisminio bendradarbiavimo ir vaiko teisių apsaugos, pavyzdžiui, prie 1965 m. konvencijos dėl teisminių ir neteisminių dokumentų civilinėse arba komercinėse bylose įteikimo užsienyje, 1970 m. konvencijos dėl įrodymų civilinėse arba komercinėse bylose paėmimo užsienyje, 2005 m. konvencijos dėl susitarimų dėl teismingumo ir prie 2007 m. konvencijos dėl vaikų ir kitokių šeimos išlaikymo išmokų bei jos Protokolo dėl išlaikymo prievolėms taikytinos teisės, ir šias konvencijas bei dokumentus įgyvendinant;
            
            
               stiprinti teisminį bendradarbiavimą baudžiamosiose bylose, prisijungiant prie atitinkamų konvencijų, ypač prie Europos Tarybos konvencijų, ir jas įgyvendinant.
            
            
            
               2.5Prekyba, su prekyba susiję klausimai ir darnus vystymasis
               
            
               Išsami ir visapusiška laisvosios prekybos erdvė yra svarbi Asociacijos susitarimo dalis. Todėl tikimasi, kad šios dalies nuostatų, išdėstytų Asociacijos susitarimo IV antraštinėje dalyje „Prekyba ir su prekyba susiję klausimai“, įgyvendinimui bus teikiama pirmenybė, nes jos yra svarbios bendram Asociacijos susitarimo įgyvendinimui ir ES ir Gruzijos santykiams. 
            
            
               Remdamosi pagrindiniais makroekonominio stabilumo, patikimų viešųjų finansų, tvirtos finansų sistemos ir tvaraus mokėjimų balanso principais, Šalys bendradarbiaus, kad padėtų Gruzijai sukurti visapusiškai veikiančią rinkos ekonomiką ir jos politiką laipsniškai suderinti su ES politika. Siekdamos šių tikslų, Šalys stebės makroekonominius pokyčius, aptars pagrindines politikos problemas ir keisis informacija apie geriausią patirtį, stiprindamos nuolatinį dialogą makroekonominiais klausimais, kad būtų galima gerinti ekonominės politikos formavimo kokybę. 
            
            
            
               Be to, Šalys susitaria bendradarbiauti, kad pasiektų toliau išvardytus tikslus.
            
            
         
         
            
               Vidutinės trukmės prioritetai: 
            
            
               didinti Gruzijos nacionalinio banko (angl. NBG) nepriklausomumą ir reguliavimo įgaliojimus bei dalytis ES, įskaitant ECB, patirtimi pinigų ir valiutos kurso, taip pat finansų ir bankų sektoriaus reguliavimo ir priežiūros politikos klausimais, kad šiose srityse būtų galima toliau plėtoti Gruzijos pajėgumus;
            
            
               didinti viešųjų finansų tvarumą ir stiprinti jų valdymą, įgyvendinant fiskalines reformas; 
            
            
               plėtoti tvarią, visa apimančią ir tikslingą socialinę apsaugą.
            
            
            
               Prekyba prekėmis
            
            
               Šalys, visų pirma rengdamos bendras konsultacijas, bendradarbiaus Asociacijos susitarimo nuostatų, susijusių su prekių patekimu į rinką, įgyvendinimo klausimu, kad pasiektų toliau išvardytus tikslus.
            
            
            
               Trumpalaikiai prioritetai:
            
            
               toliau gerinti prekybos statistiką;
            
            
               užtikrinti, kad įsigaliojus Asociacijos susitarimui nebūtų didinami šiuo metu Šalių tarpusavio prekybai taikomi importo muitai (neveikimo išlyga).
            
            
            
            
               Vidutinės trukmės prioritetai:
            
            
               padėti Gruzijai labiau įvairinti jos eksporto, įskaitant naujų produktų eksportą į ES rinką, struktūrą;
            
            
               glaudžiai bendradarbiauti, siekiant veiksmingai taikyti kovos su priemonių vengimu mechanizmą;
            
            
               padėti Gruzijai parengti ir įgyvendinti teisės aktus, kuriuos ji gali ketinti parengti patekimo į rinką ir kitose susijusiose srityse (pvz., dėl prekybos apsaugos priemonių); 
            
            
               užtikrinti, kad būtų keičiamasi informacija apie su patekimu į rinką susijusius pokyčius ir šios srities politiką.
            
            
            
               Techniniai reglamentai, standartizacija ir susijusi infrastruktūra 
            
         
         
            
               Šalys bendradarbiaus standartų, techninių reglamentų, metrologijos, rinkos priežiūros, akreditavimo ir atitikties vertinimo srityse, kad, kaip nustatyta Asociacijos susitarime, šios sistemos būtų laipsniškai suderintos su atitinkamomis ES sistemomis. Bendradarbiaujant bus siekiama, be kita ko, toliau išvardytų tikslų.
            
            
            
               Vidutinės trukmės prioritetai: 
            
            
               parengti teisės aktus, kuriuos Gruzija įsipareigojo įgyvendinti remdamasi Asociacijos susitarimu, kaip nustatyta jos Strategijoje dėl techninių prekybos kliūčių (TPK);
            
            
               plėtoti standartų, techninių reglamentų, metrologijos, rinkos priežiūros, akreditavimo ir atitikties vertinimo procedūrų administravimo infrastruktūrą;
            
            
               padėti suinteresuotiesiems subjektams, įskaitant ekonominės veiklos vykdytojus, pasirengti įgyvendinti suderintus teisės aktus ir prie šio proceso prisitaikyti; 
            
            
               toliau įgyvendinti Pramoninių prekių rinkos priežiūros strategiją;
            
            
               rinkos priežiūros srityje stiprinti atitinkamų Gruzijos valstybės institucijų ir rinkos priežiūros tarnybų administracinius gebėjimus;
            
            
               organizuoti tolesnius atsakingų valstybės tarnybų ir agentūrų administracijos darbuotojų mokymus;
            
            
               keistis informacija apie visus atitinkamus Gruzijos Techninių kliūčių prekybai šalinimo strategijos ir Rinkos priežiūros strategijos aspektus, įskaitant taikytinus terminus.
            
            
            
               Sanitarijos ir fitosanitarijos priemonės
            
            
               Šalys bendradarbiaus, rengdamosi suderinti Gruzijos maisto produktų ir pašarų, augalų ir gyvūnų sveikatos bei gerovės sanitarijos ir fitosanitarijos teisės aktus ir praktiką su ES teisės aktais ir praktika, kaip nustatyta atitinkamuose Asociacijos susitarimo prieduose. Bendradarbiaujant bus siekiama, be kita ko, toliau išvardytų tikslų.
            
            
            
               Trumpalaikiai prioritetai:
            
            
               padėti sukurti ankstyvojo perspėjimo dėl maisto produktų ir pašarų, gyvūnų ir augalų sveikatos saugos sistemą;
            
            
               kartu su atitinkamomis agentūromis, įmonėmis ir NVO rengti informavimo apie patekimo į ES rinką reikalavimus, o kartu su pilietine visuomene – informavimo apie vartotojams svarbius maisto produktų ir pašarų saugos aspektus kampanijas; 
            
            
               toliau teikti Gruzijai ES technines konsultacijas ir padėti parengti bei įgyvendinti atitinkamus teisės aktus, įskaitant atitinkamų darbuotojų mokymą, kompetentingos institucijos gebėjimų stiprinimą ir paramą laboratorijų pajėgumams stiprinti, laikantis ES reikalavimų;
            
            
               stiprinti Gruzijos įmonių gebėjimus prisitaikyti prie suderintų teisės aktų įgyvendinimo proceso.
            
            
         
         
            
               
            
               Vidutinės trukmės prioritetai: 
            
            
               padėti Gruzijai sanitarijos ir fitosanitarijos srityje tobulinti rizikos analizę; užtikrinti, kad pasienio kontrolės postuose būtų atliekami veterinarijos, fitosanitarijos ir maisto saugos patikrinimai;
            
            
               padėti Gruzijos įmonėms prisitaikyti prie suderintų teisės aktų įgyvendinimo proceso. 
            
            
            
               Muitinė ir prekybos lengvinimas
            
            
               Šalys bendradarbiaus, rengdamosi suderinti Gruzijos teisės aktus su ES acquis ir tarptautiniais standartais, išvardytais atitinkamame Asociacijos susitarimo priede. Įstatymų derinimas turėtų būti grindžiamas nuo 2006 m. gegužės 1 d. taikomu Sąjungos muitinės kodeksu.
            
            
            
               Trumpalaikiai prioritetai:
            
            
               įgyvendinti strateginę muitinių bendradarbiavimo programą;
            
            
               suderinti Gruzijos teisės aktus, kuriais reglamentuojamas muitinės atliekamas intelektinės nuosavybės teisių užtikrinimas, su ES acquis, kaip numatyta Asociacijos susitarime. 
            
            
            
               Vidutinės trukmės prioritetai:
            
            
               suderinti Gruzijos ir ES įgaliotųjų ekonominės veiklos vykdytojų sistemas;
            
            
               toliau modernizuoti Gruzijos muitinę;
            
            
               toliau paprastinti ir modernizuoti muitinės procedūras;
            
            
               padėti Gruzijai prisijungti prie Konvencijos dėl bendrosios tranzito procedūros;
            
            
               bendradarbiauti rizika grindžiamo muitinio tikrinimo klausimais ir dalytis svarbia informacija, padedančia geriau valdyti riziką ir užtikrinti tiekimo grandinių saugumą, sudaryti palankesnes sąlygas teisėtai prekybai ir didinti importuojamų, eksportuojamų arba tranzitu vežamų prekių saugą ir saugumą;
            
            
               siekiant užkirsti kelią neteisėtai prekybai, įskaitant prekybą akcizais apmokestinamomis prekėmis, stiprinti dialogą kovos su sukčiavimu srityje, visų pirma glaudžiau bendradarbiaujant pagal Protokolą dėl savitarpio administracinės pagalbos muitinės reikalų srityje; 
            
            
               apsvarstyti galimybę tarpusavyje pripažinti įgaliotųjų ekonominės veiklos vykdytojų sistemas, kaip numatyta Asociacijos susitarime. 
            
         
         
            
            
               Kilmės taisyklės
            
            
               Šalys bendradarbiaus, siekdamos įgyvendinti prekių kilmės taisykles, nustatytas atitinkamame Asociacijos susitarimo protokole ir grindžiamas Gruzijos prisijungimu prie Visos Europos ir Viduržemio jūros regiono valstybių preferencinių kilmės taisyklių regioninės konvencijos. Šiuo bendradarbiavimu bus siekiama, be kita ko, toliau išvardytų tikslų.
            
            
            
               Trumpalaikiai prioritetai:
            
            
               aptarti dabartines procedūras, kurias Gruzijos muitinės administracija taiko tvirtindama ir tikrindama prekių kilmę.
            
            
            
               Vidutinės trukmės prioritetai:
            
            
               po Gruzijos prisijungimo prie Visos Europos ir Viduržemio jūros regiono valstybių kilmės taisyklių konvencijos pakeisti dabartinį protokolą dėl kilmės taisyklių (Asociacijos susitarimo 2 protokolą) nuoroda į šią konvenciją;
            
            
               toliau organizuoti Gruzijos muitinės administracijos darbuotojų mokymą lengvatinės prekių kilmės tvirtinimo ir tikrinimo srityje.
            
            
            
               Įsisteigimas, prekyba paslaugomis ir elektroninė prekyba
            
            
               Šalys, vadovaudamosi atitinkamomis Asociacijos susitarimo nuostatomis, tęs dialogą įsisteigimo, prekybos paslaugomis ir elektroninės prekybos klausimais. Be to, Šalys pasirengs įgyvendinti paslaugų srityje prisiimtus įsipareigojimus, kaip numatyta atitinkamuose Asociacijos susitarimo prieduose. Siekiant šio tikslo bus, be kita ko, organizuojamas mokymas, stiprinami atitinkami administraciniai gebėjimai atlikti planuojamas teisės aktų suderinimo procedūras ir užtikrinamas nuolatinis keitimasis informacija apie numatomus ir vykdomus darbus pasirinktose teisės aktų derinimo srityse. Taip pat bus siekiama:
            
            
            
               keistis informacija ir patirtimi apie sąveikių elektroninės prekybos platformų plėtrą;
            
            
               keistis informacija ir patirtimi apie suinteresuotųjų subjektų informuotumo didinimą pagrindinių Pašto paslaugų direktyvos principų taikymo, visų pirma įpareigojimo teikti universaliąsias pašto paslaugas vykdymo, taip pat kitos pašto sektoriaus politikos įgyvendinimo srityse.
            
            
            
               Einamieji mokėjimai ir kapitalo judėjimas
            
            
               Šalys tęs dialogą kapitalo judėjimo ir mokėjimų klausimais, visų pirma siekdamos stebėti, kaip vykdomi visi prisiimti įsipareigojimai, ir pasirengti įgyvendinti Asociacijos susitarimą. 
            
            
         
         
            
               
            
               Viešieji pirkimai
            
            
               Šalys bendradarbiaus Gruzijai rengiantis įgyvendinti Asociacijos susitarimo skyriaus „Viešieji pirkimai“ nuostatas ir susijusias reformas. Imantis veiksmų bus siekiama, be kita ko, toliau išvardytų tikslų.
            
            
            
               Vidutinės trukmės prioritetai: 
            
            
               laiku teikti tikslią informaciją apie viešųjų pirkimų įstatymų derinimo ir viešųjų pirkimų institucijų steigimo srityse planuojamus imtis teisėkūros veiksmus, kurie turės įtakos viešųjų pirkimų politikai ir jos įgyvendinimui. 2016 m. kovo 31 d. Gruzijos vyriausybė jau patvirtino išsamias veiksmų gaires, į kurias įtraukti penki veiksmų, kurių bus imamasi 2016–2022 m., etapai. Šalys, be kita ko, siekdamos užtikrinti, kad Gruzijos viešųjų pirkimų įstatymai būtų suderinti su ES viešųjų pirkimų acquis, kaip numatyta Asociacijos susitarime, toliau aptars šias veiksmų gaires. 
            
            
            
               Intelektinės nuosavybės teisės
            
            
               Šalys bendradarbiaus Gruzijai rengiantis suderinti savo teisės aktus su ES intelektinės nuosavybės teisių apsaugos acquis ir tarptautiniais standartais, kaip nustatyta Asociacijos susitarime. Bendradarbiaujant bus siekiama, be kita ko, toliau išvardytų tikslų.
            
            
            
               Vidutinės trukmės prioritetai:
            
            
               abiejų Šalių teisių subjektams užtikrinti aukšto lygio intelektinės nuosavybės teisių apsaugą ir vykdymą; 
            
            
               stiprinti atitinkamų valstybės įstaigų arba vykdomųjų agentūrų gebėjimus užtikrinti nuostatų vykdymą, taip pat užtikrinti tinkamą teismų sistemos veikimą, kad būtų garantuojamos teisių subjektų teisės kreiptis į teismą ir sankcijų vykdymas; 
            
            
               padėti užtikrinti Gruzijos nacionalinio intelektinės nuosavybės centro „Sakpatenti“ veikimą, kad būtų galima garantuoti pramoninės nuosavybės ir autorių teisių apsaugą; plėtoti bendradarbiavimą su trečiųjų šalių valdžios institucijomis ir pramonės asociacijomis; 
            
            
               imtis priemonių, siekiant didinti visuomenės informuotumą apie intelektinės ir pramoninės nuosavybės teisių apsaugą, ir užtikrinti veiksmingą dialogą su teisių subjektais;
            
            
               imtis veiksmingų priemonių kovojant su klastojimu ir piratavimu, taip pat rengti statistinę informaciją apie tokią veiklą, kuria Šalys dalysis tarpusavyje. 
            
            
            
               Konkurencija
            
            
               Vidutinės trukmės prioritetai
            
            
               Šalys bendradarbiaus Asociacijos susitarimo skyriaus „Konkurencija“ nuostatų ir susijusių reformų įgyvendinimo klausimais. Bendradarbiaujant bus skiriama dėmesio Gruzijos institucinei struktūrai ir atitinkamiems administraciniams gebėjimams užtikrinti veiksmingą atitinkamų teisės aktų įgyvendinimą, taip pat aktyvesniam dialogui konkurencijos ir su šia sritimi susijusių teisės aktų vykdymo užtikrinimo klausimu.
            
         
         
            
            
               Skaidrumas
            
            
               Trumpalaikiai prioritetai
            
            
               Šalys itin daug dėmesio skirs bendradarbiavimui rengiantis vykdyti prisiimtus įsipareigojimus skaidriai formuoti su prekyba susijusią politiką. Šalys aptars geriausios patirties pavyzdžius ir atitinkamą patirtį, įgytą skaidraus politikos formavimo srityje, keisis informacija ir organizuos atitinkamus mokymus, be kita ko, komunikacijos priemonių ir konsultacijų su suinteresuotaisiais subjektais klausimais, taip pat rengs visuomenei skirtus seminarus ir kitus renginius, per kuriuos bus siekiama paaiškinti, kaip įgyvendinamas Asociacijos susitarimas ir kaip derinami teisės aktai.
            
            
            
               Prekyba ir darnus vystymasis
            
            
               Vidutinės trukmės prioritetai
            
            
               Šalys tęs savo dialogą į Asociacijos susitarimo skyrių „Prekyba ir darnus vystymasis“ įtrauktais klausimais, visų pirma keisdamosi informacija apie atitinkamos darbo inspekcijos sistemos, skirtos visiems pagrindiniams tarptautiniams darbo standartams, sukūrimą, darbo kodekso įgyvendinimą, daugiašalių aplinkos susitarimų ratifikavimą ir įgyvendinimą ir kitų su darniu vystymusi susijusių įsipareigojimų vykdymą, taip pat aptars, kaip ateityje vykdys pagal šį skyrių prisiimtus įsipareigojimus, susijusius su suinteresuotųjų subjektų dalyvavimu ir dialogu su pilietine visuomene, ir keisis geriausios patirties šioje srityje pavyzdžiais.
            
            
            
               Šalys sutinka, kad 2.2 skyriuje nustatyti prioritetai, susiję su profesinių sąjungų teisėmis ir pagrindiniais darbo standartais, ir 2.6 skyriuje nurodytas prioritetas yra labai svarbūs, norint įgyvendinti skyriaus „Prekybai ir tvarus vystymasis“ nuostatas, todėl, kalbant apie šią Asociacijos susitarimo dalį, reikėtų į juos atsižvelgti.
            
            
               
            
               2.6 Ekonominė plėtra ir galimybės rinkoje
            
            
            
               Žemės ūkis ir kaimo plėtra 
            
            
            
               Šalys bendradarbiaus siekdamos toliau išvardytų tikslų.
            
            
            
               Trumpalaikiai prioritetai:
            
            
               patvirtinti 2017–2020 m. Gruzijos kaimo plėtros strategiją ir ją įgyvendinti.
            
            
         
         
            
               Vidutinės trukmės prioritetai:
            
            
               modernizuoti už žemės ūkio plėtrą atsakingas institucijas ir didinti jų veiksmingumą, be kita ko, į šį procesą įtraukiant visus atitinkamus šio sektoriaus suinteresuotuosius subjektus;
            
            
               sudaryti palankias sąlygas laipsniškai nustatyti prekybos žemės ūkio produktais standartus, siekiant padėti užtikrinti didesnę maisto saugą ir diegti kokybės sistemas;
            
            
               didinti žemės ūkio produktų gamybos konkurencingumą ir tvarumą, skatinant masto ekonomiją, šiam procesui pasitelkiant į rinką orientuotus žemės ūkio kooperatyvus, kuriant konsultacijų ir plėtros sistemas, skirtas gamybos ir eksporto mastui didinti, ir sudarant palankesnes sąlygas gauti perspektyvių žemės ūkio kreditų ir finansinių išteklių;
            
            
               remti efektyvių vertės grandinių plėtrą ir padėti MVĮ didinti savo konkurencingumą tam tikruose didelės eksporto vertės sektoriuose; 
            
            
               laipsniškai vienodinti ir įgyvendinti veiksmingą, patikrintais ES modeliais grindžiamą žemės ūkio ir kaimo plėtros politiką; 
            
            
               didinti užimtumą ir gerinti gyvenimo sąlygas kaimo vietovėse, geriau valdant gamtos išteklius, tobulinant paslaugas ir infrastruktūrą ir įvairinant kaimo ekonomiką;
            
            
               toliau plėtoti teminį bendradarbiavimą ir keitimąsi informacija, be kita ko, kuo geriau pasinaudojant Europos Komisijos ir Gruzijos vyriausybės bendra deklaracija dėl regioninės politikos dialogo.
            
            
            
               Viešųjų finansų vidaus kontrolė ir išorės auditas
            
            
               Šalys bendradarbiaus, siekdamos užtikrinti viešųjų finansų kontrolės ir išorės audito plėtojimą, ir sieks toliau išvardytų tikslų.
            
            
            
               Trumpalaikiai prioritetai:
            
            
               toliau plėtoti vidaus kontrolės sistemą, grindžiamą decentralizuoto valdymo valstybės institucijose principu, įskaitant funkciniu požiūriu nepriklausomą vidaus auditą valstybės institucijose, užtikrinant atitiktį visuotinai pripažintiems tarptautiniams standartams, metodams ir ES gerajai patirčiai.
            
            
            
               Vidutinės trukmės prioritetai:
            
            
               toliau tobulinti vidaus kontrolės ir vidaus audito sistemą viešajame sektoriuje, atsižvelgiant į faktinės praktikos ir visuotinai pripažintų tarptautinių standartų, metodų ir ES gerosios patirties atotrūkio vertinimą;
            
            
               vadovaujantis visuotinai pripažintais tarptautiniais standartais (INTOSAI), užtikrinti tolesnį Audito rūmų (Gruzijos valstybinės audito tarnybos) išorės audito funkcijos plėtojimą.
            
            
            
               Apmokestinimas
            
         
         
            
               Šalys aktyviau ir glaudžiau bendradarbiaus, siekdamos tobulinti ir plėtoti Gruzijos mokesčių sistemą ir administravimą, remiantis ES ir tarptautiniais standartais, taip pat pasirengs laipsniškai suderinti atitinkamus teisės aktus su ES acquis ir tarptautiniais dokumentais, kaip nustatyta atitinkamame Asociacijos susitarimo priede, visų pirma:
            
            
               tobulindamos ir paprastindamos mokesčių teisės aktus;
            
            
               gerindamos tarptautinį bendradarbiavimą mokesčių srityje, kad būtų galima stiprinti gerą šios srities valdymą, t. y. taikyti skaidrumo, keitimosi informacija ir sąžiningos konkurencijos mokesčių srityje principus;
            
            
               stiprindamos mokesčių administravimo gebėjimus, visų pirma pereinant prie tikslingesnės, rizika grindžiamos mokesčių kontrolės ir audito sistemos;
            
            
               imdamosi priemonių kovos su sukčiavimu ir akcizais apmokestinamų prekių kontrabanda politikai suderinti;
            
            
               plėtodamos bendradarbiavimą su ES valstybių narių mokesčių administravimo institucijomis keičiantis naujausia patirtimi ir informacija apie apmokestinimo tendencijas.
            
            
            
               Statistika
            
            
               Šalys bendradarbiaus, siekdamos pasirengti suderinti statistikos srities teisės aktus su ES acquis, visų pirma pasiekti toliau išvardytus tikslus.
            
            
            
               Vidutinės trukmės prioritetai:
            
            
               pradėti teikti daugumos statistinių tyrimų kokybės ataskaitas;
            
            
               baigti diegti 2008 m. nacionalinių sąskaitų sistemą (NSS); 
            
            
               suderinti verslo statistikos rengimo metodiką su ES standartais ir verslo statistika, atsižvelgiant į būsimus reikalavimus dėl duomenų, išdėstytus Integruotos verslo statistikos pagrindų reglamente (angl. FRIBS); skatinti ES valstybes nares dalytis patirtimi, įgyta įgyvendinant Integruotos verslo statistikos pagrindų reglamentą, nes tai naudinga siekiant labiau suderinti procesą;
            
            
               vertinant dvišalės ES ir Gruzijos prekybos duomenis, skirti dėmesio statistikos neatitiktims;
            
            
               užtikrinti, kad mokslininkai, žurnalistai ir visuomenė galėtų susipažinti su statistika ir duomenimis.
            
            
            
               Vartotojų politika
            
            
               Siekdamos pasirengti įgyvendinti ES acquis ir tarptautinių dokumentų, nurodytų atitinkamuose Asociacijos susitarimo prieduose, nuostatas, Šalys bendradarbiaus:
            
            
               stiprindamos vartotojų apsaugą Gruzijoje, visų pirma organizuodamos vyriausybės pareigūnų ir kitų vartotojų interesų atstovų mokymą atitinkamų teisės aktų suderinimo su ES teisės aktais ir tolesnio jų įgyvendinimo klausimais.
            
         
         
            
            
               Bendrovių teisė, apskaita ir auditas ir įmonių valdymas
            
            
               Šalys bendradarbiaus, kad Gruzija pasirengtų suderinti teisės aktus su ES acquis ir tarptautiniais dokumentais, nurodytais atitinkamame Asociacijos susitarimo priede, ir juos įgyvendintų, visų pirma Gruzijai dedant pastangas geriau išnaudoti reguliarų tarpusavio dialogą glaudesniam bendradarbiavimui ir aptarti veiksmus, kurių reikėtų imtis. 
            
            
            
               Trumpalaikiai prioritetai:
            
            
               nustatyti sritis, kuriose ES galėtų organizuoti tolesnį mokymą ir stiprinti gebėjimus. 
            
            
            
               Vidutinės trukmės prioritetai:
            
            
               stiprinti atitinkamų valstybės institucijų administracinius gebėjimus;
            
            
               atsižvelgiant į ES acquis, tobulinti bendrovių teisės aktus ir kitus atitinkamus įstatymus;
            
            
               užtikrinti, kad būtų taikomos naujuose bendrovių teisės aktuose nustatytos taisyklės, susijusios su privalomu informacijos atskleidimu; 
            
            
               nacionaliniu lygmeniu pradėti taikyti atitinkamus tarptautinius audito standartus ir skatinti, kad nacionaliniu lygmeniu juos taikytų visos biržinės bendrovės; 
            
            
               laiku teikti aktualią ir tikslią informaciją apie esamą Gruzijoje galiojančių teisės aktų padėtį, jų tobulinimą ir atitiktį ES acquis, taip pat iš anksto keistis atitinkama informacija apie būtiną institucijų ir gebėjimų stiprinimą, kuris yra svarbus derinant šalies įstatymus su ES acquis (N. B. Atsižvelgdama į tai, vyriausybė patvirtino Finansinės atskaitomybės ir audito reformos veiksmų planą. Vienas iš konkrečių šio veiksmų plano rezultatų – 2016 m. birželio 8 d. patvirtintas Apskaitos, atskaitomybės ir audito įstatymas). 
            
            
            
               Finansinės paslaugos
            
            
               Bendradarbiaujant bus siekiama parengti Gruziją jos finansų reguliavimo ir priežiūros sistemos modernizavimui, kad ji atitiktų tarptautiniu mastu suderintus finansinių paslaugų reguliavimo standartus. Siekiant nustatyti Gruzijai tinkamas taisykles, bus naudojamasi atitinkamuose Asociacijos susitarimo prieduose nurodytais ES teisės aktais ir tarptautiniais dokumentais. Bendradarbiaujant bus imamasi toliau nurodytų veiksmų ir padedama siekti toliau išvardytų tikslų. 
            
            
            
               Trumpalaikiai prioritetai:
            
            
               nustatyti sritis, kuriose reikėtų organizuoti mokymus ir stiprinti gebėjimus;
            
            
               vadovaujantis Asociacijos susitarimu, užmegzti ryšius su ES finansų priežiūros institucijomis ir su jomis keistis informacija;
            
         
         
            
               laiku teikti aktualią ir tikslią informaciją apie esamą Gruzijoje galiojančių teisės aktų padėtį ir jų raidą. 
            
            
            
               Vidutinės trukmės prioritetai:
            
            
               sukurti naują tarptautiniu mastu suderintus reguliavimo standartus atitinkančią reguliavimo ir priežiūros sistemą, įskaitant naujus priežiūros metodus ir priemones;
            
            
               stiprinti priežiūros institucijų administracinius gebėjimus; 
            
            
               toliau bendradarbiauti su Finansinių veiksmų darbo grupe (FATF), Europos Taryba, Pinigų plovimo prevencijos priemonių įvertinimo ekspertų komitetu (MONEYVAL) ir kitomis atitinkamomis ES valstybių narių institucijomis, taip pat pasirašyti Gruzijos ir ES valstybių narių finansinės žvalgybos institucijų susitarimo memorandumą.
            
            
            
               Pramonės ir įmonių politika ir kasybos sektorius 
            
            
               Šalys bendradarbiaus, siekdamos gerinti verslo ir reglamentavimo aplinką, ypač MVĮ, įskaitant labai mažas įmones, visų pirma pasiekti toliau išvardytus tikslus.
            
            
            
               Trumpalaikiai prioritetai:
            
            
               įgyvendinti Gruzijos MVĮ strategiją ir atitinkamą 2016–2017 m. veiksmų planą.
            
            
            
               Vidutinės trukmės prioritetai:
            
            
               kuo platesniu mastu įgyvendinti atlikus Europos iniciatyvos „Small Business Act“ (SBA) vertinimą pateiktas konkrečiai šaliai skirtas veiksmų gaires ir rekomendacijas;
            
            
               susieti MVĮ plėtrą ir IVLPE teikiamas galimybes, be kita ko, naudojantis verslo (paramos) tinklais (pavyzdžiui, Europos įmonių tinklu) ir grupėmis;
            
            
               stiprinti verslo ir MVĮ asociacijų (įskaitant sektorių asociacijas) atliekamą vaidmenį, kad būtų galima aktyviau vykdyti viešojo ir privačiojo sektorių dialogą;
            
            
               suteikti Gruzijos pradedančiosioms įmonėms daugiau galimybių patekti į ES ir Gruzijos rinkas.
            
            
            
               Įsteigdamos specialų pakomitetį, Šalys keisis informacija apie kasybos ir metalo pramonę, kad geriau suprastų Gruzijos ir ES politiką, įskaitant įgyvendinamą ES žaliavų iniciatyvą, mokslinių tyrimų programą „Horizontas 2020“ ir Europos inovacijų partnerystę žaliavų srityje. 
            
         
         
            
            
               Turizmas
            
            
               Įsteigdamos specialų pakomitetį, Šalys keisis informacija apie turizmo plėtrą Gruzijoje ir ES, įskaitant informaciją apie atitinkamus renginius ir geriausios patirties pavyzdžius. 
            
            
            
               Užimtumas, socialinė politika ir lygios galimybės
            
            
               Šalys bendradarbiaus siekdamos toliau išvardytų tikslų.
            
            
            
               Trumpalaikiai prioritetai:
            
            
               pasirengti su ES acquis suderinti ir įgyvendinti darbuotojų saugos ir sveikatos, darbo teisės ir darbo sąlygų, lyčių lygybės ir kovos su diskriminacija teisės aktus, kaip nurodyta atitinkamuose Asociacijos susitarimo prieduose, visų pirma nustatyti atitinkamą su ES metodais suderintą teisės aktų vykdymo užtikrinimo ir priežiūros sistemą (pradedant darbuotojų saugos ir sveikatos sritimi) ir stiprinti socialinių partnerių gebėjimus (pvz., organizuoti mokymą ES sveikatos ir saugos teisės aktų ir standartų bei ES darbo teisės aktų ir standartų klausimais);
            
            
               laikantis ES valstybinėms užimtumo tarnyboms taikomų reikalavimų, išplėtoti atitinkamus įsteigtų naujų valstybinių užimtumo tarnybų gebėjimus; 
            
            
               toliau stiprinti socialinių tarnybų ir Darbo, sveikatos ir socialinių reikalų ministerijos gebėjimus, kad būtų galima, laikantis lygių galimybių principo, stiprinti už užimtumo ir socialinės politikos formavimą ir įgyvendinimą atsakingų administravimo institucijų gebėjimus. 
            
            
            
               Vidutinės trukmės prioritetai:
            
            
               toliau diegti TDO ir ES standartus atitinkančią darbo inspekcijos sistemą, siekiant darbuotojų saugos ir sveikatos bei darbo teisės srityse užtikrinti administracinius ir vykdymo užtikrinimo gebėjimus, taip pat stiprinti atitinkamas teismines įstaigas; papildyti teisinę sistemą, būtiną visapusiškai veikiančiai darbo inspekcijos sistemai įdiegti; 
            
            
               plėtoti strateginį požiūrį į užimtumą, siekiant kurti daugiau ir geresnių darbo vietų, kuriose būtų užtikrinamos deramos darbo sąlygos, darbo rinkoje geriau suderinti darbo jėgos pasiūlą ir paklausą ir skatinti taikyti aktyvias darbo rinkos priemones bei naudotis veiksmingai veikiančiomis užimtumo tarnybomis, itin daug dėmesio skiriant jaunimui;
            
            
               kelti socialinės apsaugos lygį, be kita ko, užtikrinant visuotinį sveikatos draudimą ir kartu siekiant, kad socialinės apsaugos sistemoje būtų labiau skatinama įsidarbinti, bei užtikrinant šios sistemos tinkamumą ir finansinį tvarumą; 
            
            
               užtikrinti tinkamą socialinio dialogo veikimą, pasitelkiant veiksmingai veikiančią Trišalę socialinės partnerystės komisiją ir stiprinant socialinių partnerių gebėjimus.
            
            
            
               Bendradarbiavimas skaitmeninės ekonomikos ir visuomenės srityje
            
            
               Šalys bendradarbiaus, siekdamos pasirengti įgyvendinti atitinkamuose Asociacijos susitarimo prieduose nurodytą ES acquis ir padėti Gruzijai pasiekti toliau išvardytus tikslus.
            
         
         
            
            
               Vidutinės trukmės prioritetai:
            
            
               stengtis suderinti elektroninių ryšių srities teisės aktus su ES acquis;
            
            
               vykdyti veiklą, skirtą nacionalinės ryšių reguliavimo institucijos nepriklausomumui didinti ir administraciniams gebėjimams stiprinti, siekiant užtikrinti jos gebėjimus imtis reikiamų reguliavimo priemonių ir užtikrinti priimtų sprendimų bei visų taikomų taisyklių vykdymą, taip pat sąžiningą konkurenciją rinkose;
            
            
               stiprinti šį sektorių, keičiantis informacija ir patirtimi, susijusia su bendrosios skaitmeninės rinkos sukūrimu;
            
            
               stengtis didinti pagrindinių ypatingos svarbos infrastruktūros objektų ir viešojo sektoriaus organizacijų kibernetinį atsparumą, pasinaudojant patirtimi, įgyta įgyvendinant naujus ES kibernetinio saugumo teisės aktus (Tinklų ir informacijos saugumo direktyvą).
            
            
            
               Žuvininkystė ir jūrų politika
            
            
               Šalys bendradarbiaus siekdamos toliau išvardytų tikslų.
            
            
            
               Trumpalaikiai prioritetai:
            
            
               skatinti vadovautis integruotu požiūriu į jūrų reikalus, ypač padedant plėtoti kelis sektorius apimančias jūrų srities iniciatyvas: sudaryti atitinkamų ministerijų ir tarnybų atstovų jūrų reikalų darbo grupę, nustatyti bendrų interesų sritis ir, įgyvendinant ES integruotą jūrų politiką, Juodosios jūros regione aktyviai bendradarbiauti su pakrantės valstybėmis ir jūrų sektoriaus suinteresuotaisiais subjektais.
            
            
            
               Vidutinės trukmės prioritetai:
            
            
               tobulinti ir stiprinti žvejybos veiklos ir prekybos žuvininkystės produktais stebėseną ir kontrolę, taip pat didinti tokių produktų atsekamumą, kad būtų galima veiksmingai kovoti su neteisėta, nedeklaruojama ir nereglamentuojama žvejyba (NNN žvejyba);
            
            
               imtis būtinų priemonių, siekiant užtikrinti, kad žvejyba Juodojoje jūroje dvišaliu ir daugiašaliu pagrindu būtų vykdoma tvariai ir laikantis ekosisteminio žuvininkystės valdymo metodo;
            
            
               stiprinti bendradarbiavimą mokslo ir technikos srityje, siekiant užtikrinti pagrįstais ir patikimais duomenimis grindžiamos žuvininkystės stebėsenos ir jūrų išteklių bei jūrų aplinkos padėties vertinimo pajėgumus.
            
            
            
               Visuomenės sveikata
            
            
               Šalys bendradarbiaus siekdamos šių tikslų:
            
         
         
            
            
               padėti Gruzijai pasirengti įgyvendinti ES sveikatos srities acquis, kaip nurodyta atitinkamuose Asociacijos susitarimo prieduose, visų pirma kraujo saugos, tabako kontrolės, iš žmogaus gautų medžiagų (kraujo, audinių, organų, ląstelių) kokybės ir saugos bei užkrečiamųjų ligų srityse, be kita ko, atsižvelgiant į Gruzijos pagal Tabako kontrolės pagrindų konvenciją ir Tarptautines sveikatos priežiūros taisykles prisiimtus tarptautinius įsipareigojimus;
            
            
               užtikrinti visuotinį sveikatos draudimą, kurį vyriausybė laiko svarbiausiu prioritetu, kaip matyti iš, inter alia, didinamų viešųjų išlaidų sveikatai ir visapusiškų reformų, kuriomis siekiama stiprinti sveikatos priežiūros sektorių; 
            
            
               stiprinti reagavimo į užkrečiamąsias ligas parengtį, šios srities mokymus, epidemiologinę priežiūrą ir kontrolę, inter alia: 1) Gruzijai dalyvaujant Viduržemio jūros regiono epidemiologinių intervencijų mokymo programoje („MediPIET“); 2) bendradarbiaujant su Europos ligų prevencijos ir kontrolės centru (ECDC); 3) užtikrinant nacionalinių ŽIV, tuberkuliozės ir hepatito prevencijos ir kontrolės programų tvarumą;
            
            
               nacionaliniu lygmeniu aktyviau imtis kelis sektorius aprėpiančių veiksmų, kuriais siekiama kovoti su atsparumu antimikrobinėms medžiagoms, inter alia, stiprinant priežiūrą, apdairiai naudojant antimikrobines medžiagas ir užtikrinant infekcijų kontrolę sveikatos priežiūros įstaigose.
            
            
            
               
            
               2.7Prisijungimas prie tinklų, energijos vartojimo efektyvumas, aplinka, klimato politika ir civilinė sauga
            
            
            
               Transportas
            
            
               Šalys bendradarbiaus, siekdamos toliau tvirčiau įgyvendinti ES acquis visose atitinkamuose Asociacijos susitarimo prieduose nurodytų transporto rūšių srityse ir padėti Gruzijai pasiekti toliau išvardytus tikslus.
            
            
            
               Vidutinės trukmės prioritetai:
            
            
               siekti įgyvendinti ES aviacijos acquis, kad būtų galima naudotis visomis ES ir Gruzijos bendrosios aviacijos erdvės susitarimo teikiamomis galimybėmis;
            
            
               imtis veiksmų, siekiant didinti įvairių transporto rūšių (aviacijos, kelių, jūrų transporto) saugą;
            
            
               plėtoti infrastruktūrą, visų pirma rengiant ir įgyvendinant tolesnius išplėsto pagrindinio TEN-T tinklo plėtros projektus, kaip susitarta per 2016 m. Roterdame, renginyje „TEN-T dienos“, vykusį ministrų susitikimą.
            
            
               Bendradarbiavimas energetikos srityje
            
            
               Šalys bendradarbiaus siekdamos toliau išvardytų tikslų.
            
            
            
               Trumpalaikiai prioritetai:
            
         
         
            
               baigti oficialaus Gruzijos, kaip susitariančiosios šalies, prisijungimo prie Energijos bendrijos sutarties procedūras, kaip numatyta Asociacijos susitarime;
            
            
               remiantis prisijungimo prie Energijos bendrijos sutarties protokole ir Asociacijos susitarime nustatytomis sąlygomis, įgyvendinti atitinkamus teisės aktus elektros energijos, atsinaujinančiosios energijos, energijos vartojimo efektyvumo, energetikos statistikos, su energija susijusios aplinkos ir angliavandenilių žvalgybos srityse.
            
            
            
               Vidutinės trukmės prioritetai:
            
            
               imtis veiksmų, siekiant integruoti Gruzijos energijos rinką į ES energijos rinką, ir didinti Gruzijos energetinį saugumą bei reguliavimo konvergenciją, toliau įgyvendinant atitinkamus Gruzijai taikytinus ES teisės aktus, įskaitant susijusius antrinės teisės aktus, kaip numatyta Asociacijos susitarime ir atsižvelgiant į įsipareigojimus dėl Energijos bendrijos, taip pat laikantis grafiko, kuriam Gruzija pritarė pagal šiuos susitarimus;
            
            
               bendradarbiauti, siekiant pritraukti tarptautinę paramą tvariai energetikos plėtrai, įskaitant iš tarptautinių klimato fondų ir kitomis finansinėmis priemonėmis teikiamą paramą;
            
            
               stiprinti Gruzijos energetikos infrastruktūros tinklą ir jungtis, visų pirma:
            
            
               – kiek tai sietina su elektra, skatinti tarpvalstybinę prekybą ir jungtis su Armėnija, Azerbaidžanu ir Turkija ir stiprinti Gruzijos perdavimo tinklą;
            
            
               – kiek tai sietina su gamtinėmis dujomis, plėsti pagrindinių dujotiekių tinklą, be kita ko, sudaryti palankias sąlygas Gruzijos teritorijoje tiesti Pietų Kaukazo dujotiekio dalį, taip pat remti ir (arba) skatinti plėtoti kitus regioninės svarbos dujų ir naftos tranzito projektus, pavyzdžiui, Transanatolijos gamtinių dujų dujotiekį (TANAP), Adrijos jūros dujotiekį (TAP), Azerbaidžano, Gruzijos ir Rumunijos jungiamuosius vamzdynus (AGRI), Europos ir Azijos naftos transportavimo koridorių (EAOTC) ir kt., siekiant užtikrinti, kad Kaspijos jūros regiono energijos ištekliai būtų perkeliami į Vakarų rinkas.
            
            
            
               Aplinka 
            
            
               Šalys bendradarbiaus siekdamos toliau išvardytų tikslų.
            
            
               Trumpalaikiai prioritetai:
            
            
               stiprinti aplinkos valdymą, Gruzijoje patvirtinant ir įgyvendinant naujus poveikio aplinkai vertinimo, strateginio poveikio aplinkai vertinimo ir atsakomybės už žalą aplinkai teisės aktus, užtikrinant, kad visuomenė galėtų susipažinti su informacija apie aplinką ir dalyvautų priimant sprendimus, įtraukiant visus suinteresuotuosius subjektus, taip pat integruojant aplinkos aspektą į kitas politikos sritis ir tobulinant dalijimąsi informacija apie aplinką vadovaujantis bendros informacijos apie aplinką sistemos (BIAS) principais;
            
            
               patvirtinti trečiąją Gruzijos nacionalinę 2017–2021 m. aplinkosaugos veiksmų programą;
            
            
               patvirtinti Nacionalinę radioaktyviųjų atliekų tvarkymo strategiją.
            
            
            
               Vidutinės trukmės prioritetai:
            
            
               remiantis nustatytu tvarkaraščiu, įgyvendinti trečiąją Gruzijos nacionalinę 2017–2021 m. aplinkosaugos veiksmų programą;
            
            
               toliau derinti Gruzijos teisės aktus su ES acquis ir įgyvendinti ES direktyvų bei reglamentų nuostatas, kaip numatyta atitinkamuose Asociacijos susitarimo prieduose;
            
         
         
            
               parengti daugiašalių aplinkos susitarimų, įskaitant, be kita ko, JT EEK tarpvalstybinių vandentakių ir tarptautinių ežerų apsaugos ir naudojimo konvenciją ir JT EEK konvenciją dėl tarpvalstybinio pramoninių avarijų poveikio, ratifikavimo ir įgyvendinimo veiksmų gaires; pasiekti, kad Gruzija taptų Espo konvencijos ir jos Strateginio aplinkos vertinimo protokolo šalimi.
            
            
            
               
            
               Klimato kaita
            
            
               Šalys bendradarbiaus siekdamos toliau išvardytų tikslų.
            
            
               Trumpalaikiai prioritetai: 
            
            
               baigti rengti ir patvirtinti Gruzijos anglies dioksido kiekio mažinimu grindžiamo vystymosi strategiją.
            
            
            
               Vidutinės trukmės prioritetai:
            
            
               suderinti Gruzijos teisės aktus su ES teisės aktais ir tarptautiniais dokumentais, kaip numatyta Asociacijos susitarime ir atitinkamuose jo prieduose;
            
            
               imtis reikiamų priemonių, siekiant ratifikuoti Paryžiaus klimato susitarimą ir skirti nacionaliniu lygmeniu nustatytus įnašus pasaulinio atsako į klimato kaitą priemonei;
            
            
               įtraukti klimato politikos veiksmus į sektorių politiką ir priemones ir stiprinti įvairių valdžios institucijų gebėjimus įvairiuose sektoriuose įgyvendinti klimato politiką;
            
            
               stiprinti Gruzijos klimato politikos skaidrumo sistemą, visų pirma pagal ES modelį diegiant griežtą nacionalinę klimato politikos, priemonių ir išmetamo šiltnamio efektą sukeliančių dujų kiekio stebėsenos ir ataskaitų teikimo sistemą;
            
            
               patvirtinti ir įgyvendinti amžiaus vidurio ilgalaikę Gruzijos nedideliu išmetamu šiltnamio efektą sukeliančių dujų kiekiu grindžiamą vystymosi strategiją.
            
            
            
            
               
            
               Civilinė sauga
            
            
               Šalys bendradarbiaus, siekdamos stiprinti nelaimių prevenciją, pasirengimą joms ir reagavimo į jas pajėgumus. Siekdamos šio tikslo, Šalys, inter alia: 
            
            
         
         
            
               Trumpalaikiai prioritetai:
            
            
               ieškos būdų, kaip nustatyti tinkamiausius bendradarbiavimo, susijusio su Gruzijos rizikos profiliu, teisės aktų ir organizacine sistema, aspektus, pvz., sudarant dvišalius administracinius susitarimus arba pasikeičiant ketinimų raštais;
            
            
               darys pažangą plėtodamos visos šalies mastu atliekamo nelaimių rizikos vertinimo ir nustatymo veiklą ir prireikus padės sukurti elektroninį regioninės rizikos žemėlapį (angl. ERRA) bei užtikrins, kad juo būtų veiksmingai naudojamasi nacionaliniu ir regionų lygmenimis.
            
            
            
               Vidutinės trukmės prioritetai:
            
            
               užtikrins veiksmingą ryšių palaikymą visą parą, įskaitant keitimąsi ankstyvaisiais perspėjimais ir informacija apie didelio masto ekstremaliąsias situacijas, kurios daro poveikį ES ir Gruzijai, taip pat trečiosioms šalims, kuriose Šalys padeda reaguoti į nelaimes; 
            
            
               prireikus ir turint pakankamai išteklių, sudarys palankesnes sąlygas teikti tarpusavio pagalbą susiklosčius didelio masto ekstremaliosioms situacijoms;
            
            
               skatins patvirtinti ir įgyvendinti ES gaires dėl priimančiosios valstybės paramos;
            
            
               gerins žinių apie nelaimių riziką bazę, glaudžiau bendradarbiaudamos duomenų prieinamumo ir palyginamumo klausimais; 
            
            
               darys pažangą plėtodamos visos šalies mastu atliekamo nelaimių rizikos vertinimo ir nustatymo veiklą ir prireikus padės sukurti elektroninį regioninės rizikos žemėlapį bei užtikrins, kad juo būtų veiksmingai naudojamasi nacionaliniu lygmeniu;
            
            
               imsis iniciatyvos, bendradarbiaujant su Europos Komisijos Jungtiniu tyrimų centru, išplėtoti programos „Copernicus“ Europos perspėjimo apie potvynius sistemą (EFAS), kad ji apimtų ir Gruziją;
            
            
               tobulins pramoninių ir pavojingų gamtos reiškinių sukeltų technologinių nelaimių prevenciją ir pasirengimą joms;
            
            
               pradės dialogą dėl nelaimių prevencijos, pasirengimo nelaimėms ir reagavimo į jas politikos aspektų: keisis geriausios patirties pavyzdžiais ir organizuos bendrus mokymus, pratybas, stažuotes, praktinius seminarus ir susitikimus, per kuriuos apibendrins per tikras ekstremaliąsias situacijas ar pratybas įgytą patirtį.
            
            
            
               
            
               2.8Judumas ir žmonių tarpusavio ryšiai
            
            
            
               Bendradarbiavimas mokslinių tyrimų, technologinės plėtros ir inovacijų srityje
            
            
               Šalys bendradarbiaus siekdamos toliau išvardytų tikslų.
            
            
         
         
            
               Trumpalaikiai prioritetai:
            
            
               Europos mokslinių tyrimų erdvėje sukurti Gruzijos MTI sistemos viziją ir strategiją, įtraukiant politikos formuotojus, akademinę ir mokslinių tyrimų bendruomenę, verslo ir pilietinės visuomenės lyderius;
            
            
               padėti plėtoti ir įgyvendinti inovacijų politiką, įskaitant inovacijų reguliavimo sistemą ir infrastruktūrą.
            
            
            
               Vidutinės trukmės prioritetai:
            
            
               kuo labiau padidinti Gruzijai jos prisijungimo prie programos „Horizontas 2020“ teikiamą naudą ir skatinti, remiantis konkurencingumo principais grindžiamais kvietimais teikti pasiūlymus, aktyviau dalyvauti įgyvendinant Euratomo mokslinių tyrimų ir mokymo programą, kuria papildoma programa „Horizontas 2020“, visų pirma branduolinės ir radiacinės saugos srityje;
            
            
               stiprinti žmogiškuosius, materialinius ir institucinius išteklius, kad būtų galima didinti mokslinių tyrimų ir inovacijų pajėgumus;
            
            
               padėti Gruzijai per Asociacijos susitarimo XXIX priede nustatytą terminą laipsniškai suderinti savo teisės aktus su atitinkamais ES teisės aktais ir tarptautiniais dokumentais.
            
            
            
               Švietimas, mokymas ir jaunimo reikalai
            
            
               Šalys bendradarbiaus, siekdamos iš esmės modernizuoti ir pertvarkyti Gruzijos švietimo, mokymo ir jaunimo reikalų sistemas; tam visų pirma reikia:
            
            
               Vidutinės trukmės prioritetai:
            
            
               kartu dirbti ir keistis informacija, siekiant skatinti tolesnę Gruzijos integraciją į Europos aukštojo mokslo erdvę jai dalyvaujant Bolonijos procese, be kita ko, stiprinant nepriklausomą ir į plėtrą orientuotą kokybės užtikrinimo sistemą, skatinant suinteresuotuosius subjektus ir pilietinę visuomenę aktyviai dalyvauti reformos procesuose ir stiprinant akademinės bendruomenės ir darbo rinkos bendradarbiavimą, kad būtų galima didinti absolventų įsidarbinamumą; 
            
            
               skatinti akademinį bendradarbiavimą, gebėjimų stiprinimą ir studentų bei darbuotojų judumą pasitelkiant programą „Erasmus+“ ir mokslininkų judumą, karjeros plėtrą ir mokymą – pasitelkiant programą „Marie Skłodowskos-Curie veiksmai“;
            
            
               skatinti vadovautis strateginiu požiūriu į profesinį rengimą ir mokymą (PRM), siekiant suderinti Gruzijos PRM sistemą su ES PRM struktūrų modernizavimu, kaip siekiama Kopenhagos procesu, pasitelkiant šio proceso priemones ir paisant lygių galimybių principų; 
            
            
               stiprinti, kaip kultūrų dialogo skatinimo ir pilietinės visuomenės rėmimo priemonę, strateginį požiūrį į jaunimo politiką ir aktyviau keistis informacija bei bendradarbiauti jaunimo ir su jaunimu dirbančių asmenų neformaliojo švietimo srityje, inter alia, įgyvendinant programos „Erasmus+“ jaunimo reikalų krypties paprogrames;
            
            
               visiems vaikams ir jaunimui, įskaitant specialiųjų ugdymosi poreikių turinčius vaikus ir jaunuolius, užtikrinti teisę į mokslą; plėtoti švietimo sistemą atsižvelgiant į jų specialiuosius ugdymosi poreikius.
            
            
            
               Bendradarbiavimas kultūros srityje 
            
            
               Šalys:
            
         
         
            
               skatins įgyvendinti 2005 m. UNESCO konvenciją dėl kultūrų raiškos įvairovės apsaugos ir skatinimo;
            
            
               siekdamos skatinti socialinį ir ekonominį vystymąsi, bendradarbiaus įtraukios Gruzijos kultūros politikos sukūrimo ir kultūros bei gamtos paveldo apsaugos ir jo vertės didinimo klausimais;
            
            
               skatins Gruzijos kultūros ir audiovizualinės srities subjektus dalyvauti įgyvendinant bendradarbiavimo kultūros ir audiovizualiniais klausimais programas, visų pirma programą „Kūrybiška Europa“.
            
            
            
               Bendradarbiavimas audiovizualiniais klausimais ir žiniasklaidos srityje
            
            
               Šalys bendradarbiaus, siekdamos pasirengti įgyvendinti atitinkamuose Asociacijos susitarimo prieduose nurodytą ES acquis ir padėti Gruzijai pasiekti toliau išvardytus tikslus:
            
            
            
               Vidutinės trukmės prioritetai:
            
            
               siekti didinti žiniasklaidos nepriklausomumą ir profesionalumą laikantis atitinkamų Europos standartų ir suderinti audiovizualinės srities teisės aktus su ES acquis, kaip numatyta Asociacijos susitarime, inter alia, keičiantis nuomonėmis apie audiovizualinę politiką ir atitinkamus tarptautinius standartus, įskaitant bendradarbiavimą kovojant su rasizmu ir ksenofobija; 
            
            
               nuolat vedant dialogą, keistis geriausios patirties pavyzdžiais, susijusiais su žiniasklaidos laisve ir pliuralizmu, garbės ir orumo įžeidimo dekriminalizavimu, žurnalistų šaltinių apsauga ir kultūrų įvairovės aspektais žiniasklaidoje;
            
            
               stiprinti žiniasklaidos reguliavimo institucijų ir (arba) įstaigų gebėjimus ir didinti jų nepriklausomumą. 
            
            
            
               
            
               Regioninė plėtra ir regioninis bendradarbiavimas
            
            
               Šalys bendradarbiaus įgyvendindamos regioninės plėtros politiką ir vykdydamos ES ir Gruzijos dialogą regioninės politikos klausimais, siekdamos padėti Gruzijai pasiekti toliau išvardytus tikslus.
            
            
            
               Trumpalaikiai prioritetai:
            
            
               sėkmingai baigti įgyvendinti Gruzijos 2015–2017 m. regioninės plėtros programą, be kita ko, įdiegiant veiksmingus tarpinstitucinio koordinavimo ir daugiapakopio valdymo mechanizmus;
            
            
               siekiant užtikrinti tvarų visų Gruzijos regionų augimą, parengti tolesnę daugiametę programą, be kita ko, numatant galimas investicijas į tokias sritis kaip inovacijos ir MVĮ.
            
            
         
         
            
               Vidutinės trukmės prioritetai:
            
            
               toliau padėti valdžios institucijoms stiprinti daugiapakopį valdymą ir remti regioninės valdžios institucijų bei kitų regioninės plėtros įstaigų pastangas stiprinti gebėjimus; 
            
            
               remti integruotus įvairių suinteresuotųjų subjektų veiksmus tokiose srityse kaip teritorijų planavimas, vanduo ir atliekų tvarkymas, keliai, elektra ir kita pagrindinė infrastruktūra, kaimo ekonomikos įvairinimas, turizmas ir verslo plėtra, kuriais siekiama užtikrinti Gruzijos teritorinį vystymąsi;
            
            
               toliau plėtoti teminį bendradarbiavimą ir keistis informacija, be kita ko, kuo geriau pasinaudojant Europos Komisijos ir Gruzijos vyriausybės bendra deklaracija dėl regioninės politikos dialogo.
            
            
            
               Dalyvavimas ES agentūrų veikloje ir programose
            
            
               Šalys sieks toliau išvardytų tikslų.
            
            
               Vidutinės trukmės prioritetai:
            
            
               remiantis faktiniu Gruzijos dalyvavimu įgyvendinant konkrečias ES programas, peržiūrėti, kaip įgyvendinamas Protokolas dėl dalyvavimo ES programose.
            
            
            
               Visuomenės informavimas ir matomumas
            
            
               Šalys bendradarbiaus, siekdamos užtikrinti tinkamai informacija grindžiamas diskusijas, be kita ko, su visuomene ir Gruzijos piliečiais, dėl Gruzijos ir ES teisės aktų suderinimo, įskaitant Asociacijos susitarimą, konkrečiai – išsamios ir visapusiškos laisvosios prekybos erdvės, teikiamų galimybių ir poveikio.